Alkateak, Beltzuntzeko Antoinek, bere esku zegoen guztia egin zuen piztia agertzen bazen, hari aurre egiteko.\nGaston bere onetik aterata zegoen erabat.\nGaldetu honi eta galdetu hari, begiratu hemen eta miatu han...... piztia nolakoa zen jakin nahi zuen, nork ikusi zuen, esaten zuten bezain handia al zen? ahotik sua jaurtitzen al zuen, ala kea besterik ez...?.\nGaldera guzti hauen erantzunak jaso zituenean, aitarengana joan zen: - Aita, hauxe da nik nahi nuen aukera! Utz iezadazu herensugearen bila joaten eta hiltzen.\n- Hi burutik egina hago! ihardetsi zion aitak.\nHemen geratuko haiz beste guztiak bezalaxe! Hire kezkatan egotea besterik ez diat behar orain!.\nGastonek ez zion hitzik atera baina, erabakita zeukan bezala, prestatu zituen armak, hartu zuen jateko zerbait eta, ezkutaria lagun, gaztelutik irten zen gauez, handik herensugearen gordelekura bideratu zelarik.\nEzkutaria beldurrez dardarka zegoen bitartean, Gaston ametsetan ari zen bueltakoan egingo zioten ongietorriarekin... herensugea hiriko harresietara eramango zuen arrastaka... aitak negar malkotan hartuko zuen eta Ricardo Corazón de Leon-ek foruak zin egitean berekin han egon zen Txikon arbasoaren ezpata emango zion oparitzat... bere argazkia besteen ondoan eskegiko zuten eta....\nZaratots izugarri batek bere liluratik atera zuen.\nHerensugearen leize aurrean zegoen.\nEzkutariak atzera jiratu eta korrika batean aldegin zuen handik.\nGastonek deiadarra egin zuen ozen: - Hor al hago??? Aurrekoa baino oihu handiagoa eginez, jarraitu zuen piztiari desafioka: - Hor baldin bahago, irten hadi kanpora!!! Hemen naukak zain!!!.\nHerensugea leizetik irten zen.\nHain zen handia eta beldurgarria, non Gastonek atzeraka eman bait zuen pauso bat.\nGero, berriro adorea hartuz, piztiari buruz aurreratu zen.\nUne batez elkarri begira egon ziren biak adi-adi, aurrekoak lehen mugimendua noiz egingo zain.\nGastonek piztiaren indarra kalkulatu nahian, Gastonek ez zion hitzik atera baina, eta hau harrituta hain izaki ttikia erabakita zeukan bezala, prestatu bera desafiatzera ausartzen zelako.


Susana del Pozo de la Calle, Espainiako Nutrizio Fundazioa | Consumer\nSusana del Pozo de la Calle, Espainiako Nutrizio Fundazioa\n«Eskolako menuak ez du eguneko behar kaloriko guztien %35 gainditu behar»\narabera: Ostirala, 2006ko ekainaren 23a\nDuela bost urte, Madrilgo Erkidegoak (CAM) gabezia larriak hauteman zituen erkidego honetako ikastetxe publikoetan zerbitzatutako menuen kalitatean, eta laguntza eskatu zion Espainiako Nutrizio Fundazioari, zerbitzu horrek bete behar zituen nutrizio-baldintzak besteak beste jasoko zituen arau bat prestatzeko. Horrela hasi zen eskolako menuak kontrolatzeko prozesua.\nMadrilgo Erkidegoan hasitako kontrol-neurrien artean daude eskualdeko eskola-jantokiei zerbitzua ematen dieten enpresen homologazioa eta geroagoko jarraipena. Azken horren ardura dute Espainiako Nutrizio Fundazioko adituek ere. Susana del Pozo de la Calle horietako bat da, Madrilgo Unibertsitate Konplutentseko Nutrizio Departamentuko ohorezko kide izateaz gain. Lankideekin batera, azken urteotan ia 300 ikastetxetako datuak bisitatu eta bildu ditu CAMen, 37.000 haur baino gehiago jaten baitituzte, eta esan dezake, «hobetzeko gauzak dauden arren, menuak gero eta hurbilago daudela idealera». Adibidez, gero eta fruta eta barazki gehiago dago.


SalvaVidas proiektua\tBerri Abuztuan 07 2019\t Ikusia 1139\nJoan den asteartean, uztailaren 16 2019-en, Atlético de Madrid-ekin Lifeguard Project-ekin sartu zen. Bere ekimen nagusia herritarrak (ez sanitarioak) kontzientziatzea da, bizitza osasuntsuagoa izateaz gain, teknikak ikasteko beharraz birsortze kardiopulmonarra eta desfibriladore erdi automatikoak ezartzea gizartearen arlo guztietan.\nBat-bateko heriotzak heriotza kardiobaskularren erdia eta helduen heriotza guztien% 25 dira. Denboraren erdia gutxi gorabehera bihotzeko gaixotasun ezagunik gabeko pertsonetan gerta daiteke.\nCPR tailerrean eta desfibriladorearen erabilera Atlético de Madrid-eko lehen taldeko jokalariek eta entrenatzaileek parte hartu zuten. Bertan erabili beharreko berpizte teknikak irakatsi zitzaizkien. Bat-bateko heriotzaren atal bat ikusiz gero, jokalariek RCP maniobrak praktikatu zituzten eta Desfibriladorea erabiltzen ikasi zuten.


Emmanuel Macron zikindua Biarritzen bere bilan klimatikoarengatik –\nBizi! elkarteak Enbata agerkarian.\nUrtarrilaren 19an, Biarritzeko Europako biribilgunean, Emmanuel Macronek Europar Batasuneko frantses presidentetzari hasiera ematen duen unean, Herriko Etxe batetik bahitua izan den Potreta Ofizial bat petrolioan (petrolio faltsuan) murgildua izan da bere bilan klimatikoa eta soziala salatzekoEmmanuel Macron zikindua Biarritzen bere bilan klimatikoarengatik. Hainbat argumento lagun, Biziko kideek argi uzten dute Macronen bost urteko agintaldia izan den sabotaje klimatikoa, eta Ipar Euskal Herriko hautetsien zati handi bat klimaren arloan geldirik egotearekin lotura egin dute.\nJarduera-sektore nagusiak (laborantza, energia, garraioa, etxebizitza…) zehaztuz, Biziko militanteek Emmanuel Macronen eta bere gobernuaren klima eta sozial arloko hustasuna salatu dute. Aktibistek buruz behera ezarri dute Presidentean Potreta bat, Herriko etxe batean bahitua izan zena, eta imitaziozko petrolioan murgildu dute bere bilana sinbolizatzeko.\n“Emmanuel Macronen lehendakaritzaren bost urte hauek gure geroa baldintzatzen duen klimaren borrokarentzat denbora xahutze handia izan dira. Gobernuak ez ditu aintzat hartu zientzialarien, gazteen, eta justiziaren abisuak, eta, sabotajeak metatu ditu.”, erran du Emma Tosini Biziko bozeramaileak.\nErakutsi Emmanuel Macronen egiazko aurpegia Europari\nBiarritzeko Europako biribilgunea ez da ustekabean hautatu ekintza honentzat. Emmanuel Macronek gaur inauguratu du Estrasburgon Europar Batasuneko frantses presidentetza (PFUE/EBFP), Eliseoko agintaldiaren azken hilabeteetara hurbiltzen ari delarik.\nEstatu mailan, gaur 12 hirietan, ANV-COP21 mugimenduko taldeek, ekintza berdintsuak burutu dituzte, bereziki Estrasburgon, Europako Parlamentuaren heinean, bertara Emmanuel Macron hitzaldia ematera etorri da eta. “Emmanuel Macron saiatuko da berriz ere nazioarteko komunitatearekiko eta bereziki Europarekiko bere irudia edertzen. Hemen gira ezagutzera emateko bere bilana kalamitate bat dela eta Frantses Estatuari sekulako atzerapena har arazten diola klima aldaketaren kontrako borrokan. “, segitzen du Emma Tosinik.\nTokiko mailan ere ekin behar da\nBizik parada baliatu du tokiko agintarien ardura gogoratzeko: haiek, zuzenean edo zeharka, berotegi-efektuko gasen emisioen %50aren erantzule dira. Anthony Lubrano, Biziko bozeramailearentzat, “Ezin da metamorfosi ekologikorik gauzatu Herriko Etxeen eta kolektibitateen inplikazio masibo, laster eta praktiko (hots zehatz) gabe“. Agintaldiaren lehen urtea pasa eta gero, Biziko Begirale Ekologikoek Ipar Euskal Herriko metamorfosi ekologikoaren egoerari buruzko I. txostena argitaratu dute: 2020an metamorfosi ekologikoa plantan emaitera engaiatu ziren Hirigune Elkargoak eta Herriko Etxe gehienek ez dute gauzatzea hasi. Izan ere, segituak diren 56 Herriko Etxeetarik (Euskal Elkargoaren biztanlegoaren % 87 ordezkatzen dute), gehiengo zabala (40) geldirik egotearen fasean dira. Metamorfosiaren lehen txostena hemen eskuragarri da: Ipar Euskal Herriko metamorfosi ekologikoaren txostena – Geldirik egoetaren “errealismotik” ateratzea.\nPrentsa Aitzinekoaren edukiaren bilduma hemen.\nbizi, Klima, macron\nZer duzu buruan “Emmanuel Macron zikindua Biarritzen bere bilan klimatikoarengatik”-ri buruz\nEutsi goiari! 2022-01-27 11:24\nAupa!! egurra zerri horri!


David Teniers Gaztea - Wikipedia, entziklopedia askea.\nDavid Teniers Gaztea flandestar pintorea eta diseinatzailea izan zen (Anberes, 1610eko abenduaren 15a - Brusela, 1690eko apirilaren 25a). 1632-1633 bitartean maisu-maila lortu zuen Anberesen. 1651. urtean Bruselara joan zen, eta 1665. urtean Anberesko Akademiako zuzendari izendatu zuten. Bere garaiko gizarteko eszenak eta erretratuak pintatu zituen, baina magia eta sorginkeriari buruzko pinturengatik egin zen batez ere ezagun.\nAnberes, 1610eko abenduaren 15a\nBrusela eta Brusela-Hiriburua eskualdea, 1690eko apirilaren 25a (79 urte)\nAnna Brueghel (en) (1636ko uztailaren 4a -\nDavid Teniers III (en)\nAbraham Teniers (en)\nJuliaan Teniers (en) (osaba)\nJan Brueghel Zaharra (aitaginarreba)\nmargolaria, miniaturist (en) , grabatzailea, draftsperson (en) eta artista grafikoa\nBrusela-Hiriburua eskualdea eta Londres\nThe Fat Kitchen (en)\nThe Alchemist (en)\nCountry Inn (en)\nYard of a Peasant House (en)\nArchduke Leopold Wilhelm in his Gallery (en)\nPeter Paul Rubens eta Adriaen Brouwer (en)\nFlandriako genero-pinturaren eraberritzailetzat hartua da xehetasunekiko zuen kezkagatik eta kolorearen lanketa zainduagatik.\nDavid Teniers Zaharraren semea zen eta haren ikasle izan zen, baina harremana izan zuen orobat Bruegel (haren alaba batekin ezkondu zen 1637an) eta Rubensekin. Hasierako lanetan generoko eszenak landu zituen, baina berehala hasi zen burgesen zein nekazarien bizitzako irudiak margotzen (Ostatuko irudiak, Bost zentzuak); aurrerago tabernetako eszenak margotu zituen batez ere, P. Brouwerren eraginpean, baina hark baino atseginagoak eta efektistagoak, ez hain patetikoak (Karta jokalariak, Ostatuko Irudia). Lan bikainenak, halere, 1640 eta 1650 bitarteko hamarraldian egin zituen.\nOro har, aurreko koadroetan baino kolore argiagoak erabili zituen orduko lanetan, zilar distirako kolore argitsuak hain zuzen, eta Rubensen eragina antzematen zaio zenbait lanetan. Garai hartako koadroetan irudi jendetsuak irudikatu ohi zituen landa-giroko paisaia zabaletan; oro har, pertsonaia maitagarriak, umoretsuak egiten zituen (Herriko jaia, 1646; Hermitage, San Petersburgo) eta paisaia xehetasun handiz landu ohi zuen. Aipagarriak dira, besteak beste, Erromeria Anberes inguruan (1643, National Gallery, Londres), Artzainen etxola (Corsini Galeria, Erroma) eta Atseden hartzen landan (Doria Pamphili Galeria, Erroma). Prozesioak agertzen dituzten hainbat koadro ere egin zituen garai hartan.\n1647an Herbehereetako gobernariaren galeriaren arduradun izendatu zuten. Garai hartan margotu zuen Leopoldo Artxidukea Bruselako bere pinakotekaria (1647; Pradoko Museoa, Madril), eta mitologiari buruzko koadro ugari egin zituen. 1651n Bruselan finkatu zen eta lantegi garrantzitsua sortu zuen han, bere lankideen artean estilo berezi bat zabaldu zuena. Bruselako Arte Ederretako Akademiaren sortzaileetako bat izan zen (1663).\nWikimedia Commonsen badira fitxategi gehiago, gai hau dutenak: David Teniers Gaztea\nAzken aldaketa 17 otsaila 2019(e)an, 12:49(e)tan


Ordaindu/Eskuratu eta Mondragonen arteko auziko lehen egunak emandakoa - - Goiena.eus\nOrdaindu/Eskuratu eta Mondragonen arteko auziko lehen egunak emandakoa\nElena Laka - Abokatua 2018-05-07 18:31\nÁngela Rodríguez-Mosalve epaileak berak, prentsakoak epai aretoko azken bi bankuetan atondu eta gainerakoak ikusleentzako utzi ondoren hasi da epaiketa, 10:00ak eta minutu gutxira. Alderdi biak bere tokian, bina abokatu eta prokuradorearekin, prozeduraren zenbakia esan, eta beste atarikorik gabe lehen lekukoaren galdeketa hasi du demandatzailearen abokatuak, Raul Tenesek.\nArantxa Laskurain, Mondragon Taldeko idazkariak bere erantzunetan korporazioa "kooperatibak" moduan izendatu du sarritan. Aipatu du Taldeko erabaki guztiak kooperatibek hartzen dituztela, bazkideei informazio osoa ematen zaiela eta berak ez zekiela zehatz mehatz Fagor Etxetresnak zein egoeratan zegoen, bera ez baita bazkide. Gehitu du borondatezko ekarpenen gaia sekula ez zela Mondragonen errektore kontseiluan erabili, ekarpen horiek, ekarpen bereziak eta merkatal maileguak Fagor taldearen kontu bat direlako, ez Mondragon taldearen kontu bat. Adierazi du krisi egoera oso larria zela gizarte osoan, eta aurretik kooperatiba txikien desagertzeak ikusiak zirela, baina sekula ez mila lagunetik gorako kooperatiba bat.\nDemandatuaren abokatuen galderei, erantzun die esanez Mondragon Taldeak ez zuela agindu zuzenik eman borondatezko ekarpenak ez bueltatzeko (eta une honetan aretoan juizioa jarraitzen ari ziren demandatzaileen marmarra entzun da). Gehitu du ez zela jarraibiderik eman informazio okerra emateko TuLankide aldizkarian.\nEpaileak galderak lasai egiten utzi die bi abokatuei, ia mozketarik egin gabe. Pare bat aldiz baino ez dio oharteman demandatzaileen abokatuari egiten ari zen galdera balorazio bat zela, ez galdera bat. Izan ere, alderdi bietako abokatuek egin dituzte galdera luzeak, sarri barruan baieztapen bat edo balorazio bat zeukatenak. Baina epaileak aske laga die galderak planteatzen lehen saio honetan.\nOndoren Txema Gisasolak, 2012ko uztailera arte Fagorreko zuzendari nagusia izandakoak deklaratu du. Laskurainek baino ziurtasun apalagoaz itxura batean, hark deklaratutakoaren haritik egin ditu adierazpenak. Erantzun du 2008tik Fagor egoera gainbeheratsuan zegoela, eta bazkideak horren jakitun zirela. Garagartzako pabiloia saltzea Fagor beraren ekimena izan zela, eta kooperatibari likidezia eman ziola horrek, bankuei 2012, 2013 eta 2014ko zorraren zati bat ordaintzea ahalbideratu ziolako. Onartu du Fagor Etxetresnak interesa zeukala ekarpenen maileguari eusteko, finantziazio horren premian zegoelako. Abokatuak galdetu dio baita ere Economia Forum Europa jardunaldietan egindako adierazpenengatik, esanez Fagorrek etorkizuna zuela eta ez zeukala berfinantziatzeko arazorik. Erantzun du hori horrela zela, berriki salduta zeudelako pabiloiak, eta beraz, bankuen zorra zati handi batean ordainduta zegoela, eta adierazpen horiek egin zirela inguru politiko eta finantzario batean, ez bazkideei zuzendutako informazio batean.\nMondragon taldeko abokatuak galdetuta, argitu du 2011an erabili ziren aukeren artean sekula ez zela Fagorren itxiera aurreikusi. Mondragon taldeak jarri zituen 70 milioiren ondoren, kooperatibaren bideragarritasunaz hitz egiten zutela. Eta bukatzeko, Mondragon taldeko abokatuaren galdera garbiei erantzun die: ez zuela sekula esan bazkideek ekarpenak bermatuta zituztenik, ez zuela konkurtsoa atzeratzeko eskatu, 2012an, Mondragon maileguaren ondoren ez zitzaiola burutik pasatzen konkurtsoa, eta bazkideek une oro guztiaren informazioa izan zutela.\nBeste bi lekuko aritu dira -askoz ere laburrago hauek-, galderak askoz ere gutxiago izan dira Fabian Bilbao Fagor Etxetresnak Kooperatibako zuzendari izandakoarentzako eta Jose Maria Aldekoa Mondragon Taldeko presidentearentzako. Lehenak esan du ICOren mailegua aurreikusita zeukatela, baina horrek kale egin zuenean, Mondragon taldeak ipini behar izan zuela dirua. Eta informazio guztia eman zitzaiela bazkideei. Hain zuzen, gaineratu du, 2012ko abenduan egin zen batzar orokorra oso gatazkatsua izan zela, eta eztabaida eta kontrako ahots ugari sortu zirela bertan, bereziki bazkideei entzutekoak, gozoa ez zen informazioa eman zitzaielako. Aldekoaren galdeketa laburra izan da, adierazi du Gisasolak Fagorreko zuzendaritza laga zuenean eta Mondragon Taldeko presidente izatera pasa, ez zuela denbora askorik izan Aldekoarekin berarekin kolaboratzeko. Ez zela gainera oso beharrezko izan trantsizioan laguntzea, Gisasolak kooperatibak ezagutzen zituelako, eta nahikoa izan zela Brasil eta Txinako kooperatibak bisitatzea berarekin hango jendea aurkezteko.\nDemandatzailearen abokatuak azken lekukoari uko egin dionez, ordu biak baino lehenxeago bukatu da asteleheneko lehen saio hau. Hurrengo bi egunetan lekuko gehiago pasako dira epai aretotik, eta ziur asko galderak ere zentzu berean joango dira.


Barrikako Udala - BarrikaArqueologiaPresentacionA\nBilbotik Barrikara iristean, harridura sortzen du hango lasaitasunak. Begiak itxi eta eguneroko kezkak uxatzeko gai bazara, aise irudikatu ahal izango duzu duela zenbait mila urteko gizon-emakume talde batzuk labarretan silex bila ibiltzen zireneko parajea.\nZergatik? Hiri handi batetik hurbileko toki gutxitan entzun, ikusi eta sentitu ahal izango baituzu hemen bezala Ama Lur bizia. Eta lur horretan bertan ibili ziren aspaldiko gizon-emakumeen komunitate haiek ere; batzuk, silexa landu, eta beste norabait aldatzen ziren, eta beste batzuek, berriz, kokaleku iraunkorrak osatu zituzten. Zure etxetik hurbil, horietako batzuk! Izan ere, zuetako askok jakingo duzuenez, aztarnategi arkelogikoz beterik dago gure udalerria.\nEdonola ere, azken urteetan, ikusmin handia sortu izan dute arkeologoek Meñakotz-Zabaletxe inguruan (Kurtzioko gune arkeologikoan) Kuaternarioko hareatzeetan egindako lanek. Zuetako batzuei, ez zenutelako haien esku-hartzearen zergatiaren berri; beste batzuei, hirigintza ekimen handiren bat estaliko ote zuen errezeloa zenutelako; eta beste batzuei, azkenik, toki horiek ondarearen eta historiaren ikuspegitik zer-nolako balioa duten ez zenekitelako.\nOro har, nabarmena da duna hauek estaltzen duten milaka urteko historiari buruzko ezjakintasuna, normala denez. Datuak egiaztatuz gero, orain dela 100.000 urtez geroztiko historia dute (neanderthalen garaiaz geroztikoa), eta, hala balitz, Bizkaian ezagutzen den kokalekurik antzinakoena litzateke.\nBaina, ondo dakigunez, benetan axola duena ez da zerbaitetan beste guztien gainetik nabarmentzea; hori baino interesgarriagoa da aztarnategia hobekien ezagutzen duten arkeologoen eskutik ezagutzea Barrikan eta inguruetan silexezko azaleratze bat aurkitu zuten komunitateak, eta azaleratze horri esker inguru hartan landu zituzten tresna preziatuak: labanak, geziak, arraspak, etab.\nBarrikako Udalak, Barrikako Arkeologi-ondare handia kontserbatu eta balioan jarri nahi du; besteak-beste, Arkeologi gunea eta ondareak ezagutarazi eta gizarteratuz. Horregaitik, web gune honetan, Barrikako baliabide natural, kultural eta artistikoei buruzko informazioa aurki zenezake.


MENDIKOLORE: LEZAT 3107 mt eta Granjas de Astau-ra jetsi.\nLEZAT 3107 mt eta Granjas de Astau-ra jetsi.\n2021-08-10 Gaur jardunaldi luzea daukagu. Beraz, goizeko 6,30etan gosaldu aterpean eta 7,15 aldian prest gaude irteteko. Tontorrak ilunpean oraindik.\nAterpea utzi eta urtegiko presa zeharkatu dugu, Lliterola-ko Behe Lepora doan bidea hartuz. Tusse de Montarqué itzalean oraindik.\nTuca de Lliterola eta Pico Royo ditugu aurrean. Lepoa ezkerrean, baina ez gara joango bertara.\nLézat-en hormen azpian gaude. Hemen utziko dugu Lliterola-ko bidea eta ezkerrera hartuko dugu. Lehenbiziko horma hau erdian dagoen korridore batetik gaindituko dugu.\nAtzean, Sel dera Baquo, Euri Neurgailuaren lepoa eta Arlaud-Gourgs Blancs bere atzean. Gaur eguraldi ederra daukagu.\nGoian aipatutako korridorearen hasieran, Portillón-eko lakuaren gainean.\nTrepada errazak korridorean. Bakar bakarrik gaude. Mendizale gehienak, Lliterola lepora edo Perdiguero-ra gaur ere.\nBeheko erdiko zulo horretatik atera gara. Orain harritza daukagu goiko hormetara hurbiltzeko.\nEskuinean daukaguna. Ezaguna dena.\nEta atzekoa ere bai. Izugarriko parajean dago kokatuta Portillón-eko aterpea.\nLorategia harritzan. Hemen mugarriak ondo adierazten dute bide erosoena. Arazoak goian etorriko dira...\nGoiko hormaren hasieran. Hemen mugarriek gu orain goazen aldera jarraitzen dute. Ni, 1992an igota nago Lézat-era eta ez nuen inongo arazorik izan tximinia egokia hartzeko. Gaur, mugarri lerro garbia hasi gara jarraitzen eta ertzeraino atera gara, baina berehala konturatu gara orratz artean geundela eta hori ez dela bide egokia.\nTrepada ez oso zaila baina nahiko bertikala, eta mugarriekin. Baina hau ez da bidea.\nErtzera atera garen gunea, baina hortik ezin dugu jarraitu. Tontorra urruti ikusten da eta orratz batzuk zeharkatu behar dira.\nBeste saiakera bat egin dugu apur bat ezkerragotik, baina hemen ere Lézat-en Orratzetara atera gara. Hormaren oinera jetsi gara.\nTerreno latza horrela ibiltzeko, baina hau da dagoena.\nBerriz gaude hormaren oinean. Batera eta bestera mugitu gara ea tximinia egokia aurkitzen dugun. Bakarrik gaude, eta igoera garbia zela gogoratuz ez dugu gehiegi aztertu bidea. Falloa!\nAzkenean, hirugarren saiakeran, beste tximinia bat hartu dugu, hasieran mugarririk gabe, baina behin sartuta, batzuk agertzen hasi dira. Ea ba, gora!\nTrepada, harri solte artean. Oso adi ibiltzeko tokia. Hemen bai eskertu dugu bakarrik joatea. Gogoeta bat: 1992an mendi hau erraza iruditu zitzaidan, baina gaur katalogatuta daukan F, PD- iruditu zaigu. Dena da erlatiboa, baina oso ohituta egon behar da mendian horrelako tokietan ondo ibiltzeko. Badakigu adinean gora joateak ere baduela zerikusia, baina...\nAtera gara ertzera. Orain trepada nahiko erraza baina zirraragarria geratzen zaigu tontorreko zati erosora iristeko. Crabioules, Lliterola lepoa eta Tuca de Lliterola atzean. Izugarria da tokia!\nTrepada gainditu eta tontorrera hurbiltzen, tarte errazetik orain.\nLEZAT (3107m). Bi ordutan igo behar genuena hirutan igo dugu, joan etorriak medio. Spijoles, Gourdon, Gourgs Blancs, Bachimala,..., aurrean.\nTontorrean, gustora. Portillón-Seil dera Baquo, Posets, Gourgs Blancs,... Hirumilako sorta ederra daukagu inguruan.\nOso gertu daukagu Quayrat. Oô lakua behean.\nAtzoko tontorrak (ibilbide guztia ikusten da ondo) eta beste batzuk. Ibilbidea\nSeil eta Cap dera Baquo, eta Posets atzean. Baquo glaziarra ere minimoetan dago.\n1992an baino kaskartuago, baina ilusio berdinarekin.\nIñaxio ta biok\nPico Royo eta Perdiguero.\nErtzetik behera, tximinia bertikaletik. Goruntz adi ibili behar bada, zer esanik beheruntz. Hau F izatea?\nJetsiera delikatua. Crabioules-etik zetorren mendizale batekin egin dugu topo hemen. Bera, gu ikusi gaituelako jeisten sartu da tximinia egokitik. Bere hitzak: "Pensaba que este monte era más fácil". Ba hori...\nPoliki eta seguru. Horma dotorea.\nZati zailena bukatzen.\nGoiko hormaren azpian, zailtasun handienak igarota. Tximinia egoikiena markatuta dagoena da.\nHormen azpiko harritzan, beheko hormako korridorearen bila.\nBegiak gehiago alaitzeko, lorategia harritzan.\nAurrean daukaguna zoragarria da.\nKorridorea eta lakua. Hau errazagoa da.\nBaina eskuak erabili behar dira.\nHartu dugu Lliterola lepotik datorren bidea eta aterpea gertu daukagu. Baina gaurko jarduna ez da hor bukatzen.\nLakuaren gainean. Zailena pasata baina gogorrena falta.\nLezat aterpetik. Mendi dotorea. Hor goian ginen duela gutxi.\nAterpean zerbait jan dugu bertako garagardo batekin lagunduta. Atsedena hartu eta orain 1400 metroko desnibela geratzen zaigu kotxera iristeko.\nBagoaz beheruntz, Quayrat aurrean daukagula. QUAYRAT Ibilbidea\nSpijoles eta bere diedro famatua.\nEspingora jeisten, galtzada erako bidetik.\nEzkerrean Tusse de Montarqué eta atzo aterpera itzultzeko erabili genuen Meatzarien Bidea, Gourdon eta Spijoles.\nSaussat eta Espingo lakuak, aterpea eta mendatea. Bide oso garbia eta polita.\nTusse de Montarqué. Goian oso zabala da, baina hemendik ikusita itxura zorrotza dauka.\nQuayrat eta Lézat. Bikote ederra.\nTusse de Montarqué eta Saussat lakura erortzen diren urjauziak.\nSaussat lakuaren ertzak.\nEta Espingo-tik behera bide ezagunetik eta jendez inguratuta. Urjauzia beti bezain ederra.\nGranjas de Astau. Beheruntz 2000 metroko desnibela egin dugu eta gogorra izan da, baina hemen pasatako hiru egunak bikainak izan dira. Aspaldi ezagututako mendiak berriz igo, paisai izugarriez gozatu eta jende jatorra ezagutu dugu aterpean. Oso pozik gaude.\nOô herriko Spijoles ostatuan garagardoa hartu eta bide luzea aurretik Tramacastilla-ra itzultzeko. Baina lasai hartuko dugu, bidean afaldu eta presarik gabe. Bihar atsedena.\nEgilea: Mendikolore ordua: 13:51\nAsturias E.M. (15)\nPirinioa Frantzia (12)\nPirinio Huesca (8)\nPirinio Bearn (1)


Sopela: eraso matxistarik ez. Elkarretaratzea\nKategoria gurasoa: Sopela\tKategoria: Emakumea\tNoiz sortua: Azteazkena, 26 Iraila 2018\tArgitaratua: Azteazkena, 26 Iraila 2018\nGaur, hilak 26, Larrabasterrako Urgitxieta plazan 19: 30ean Elkarretaratzea egingo da atzo Bilbon izandako erahilketa matxista salatzeko.\nAzken eraso matxista honi, eta beste guztiei, gogor erantzuteko deia egiten du UK emakumeen kontseiluak "Erasorik ez erantzunik gabe" goiburupean.\nETOR ZAITEZ !!!\nSopelan ere elkarretaratze jendetsua Iruñeko erasoaren epaia salatzeko\nKategoria gurasoa: Sopela\tKategoria: Emakumea\tNoiz sortua: Osteguna, 26 Apirila 2018\tArgitaratua: Osteguna, 26 Apirila 2018\nHerritar asko hurbildu dira gaur (apirilak 26) Sopelako talde feministak (Aistak) egindako deialdira Nafarroako Auzitegiak Iruñeko erasoari lotuta eman duen epaia salatzeko.\n“(In)justizia heteropatriarkalaren aurrean, Autodefensa feminista” –Nosotras somos la manada- goiburuarekin burutu da elkarrateratzea 19:00etan udaletxe aurrean.\nSopelan ez ezik leku askotan ere, elkarretaratzeak egin dira Nafarroko Auzitegiak emandako epaiaren kontrako jarrera adierazte ez baititu auzipetuak sexu eraso delituarengatik zigortu, sexu abusugatik baizik, eta epaimahaiak ez du uste auzipetuek indarkeriarik edo larderiarik erabili zutenik.\nSopela: Martxoaren 8ra begira\nKategoria gurasoa: Sopela\tKategoria: Emakumea\tNoiz sortua: Ostirala, 16 Otsaila 2018\tArgitaratua: Ostirala, 16 Otsaila 2018\nMartxoaren 8an GREBA: eta planto egingo bagenu? eta egiten dugun guztia egingo ez bagenu?… emakumeon lana ikustarazi egin behar dugu...\nHau da martxoaren 8ra begira egindako aldarria, eta Sopelan gauzatu ahal izateko, igande honetan, hilak 18, emakume guztientzako deialdia irekia egiten da 19:00etan Plaza Beltza kulturgunean (Loiola ander deuna 40-larrabsterra).\nAsanblada ireki hau AISTAK, Sopelako talde feministak, antolatzen du.\nSopelan, GUK ERE PLANTO\nKategoria gurasoa: Sopela\tKategoria: Emakumea\tNoiz sortua: Osteguna, 08 Martxoa 2018\tArgitaratua: Osteguna, 08 Martxoa 2018\nGaur, martxoak 8, greba: “GREBA… eta planto egingo bagenu? eta egiten dugun guztia egingo ez bagenu?… EMAKUMEON LANA IKUSTARAZI EGIN BEHAR DUGU, horregatik gure aldarrikapenak lan munduaz harago doaz: ikasketetan, zaintzan zein kontsumo arloan ere greba deitu dugu. Martxoaren 8an euskal herriko mugimendu feministak EMAKUMEOK PLANTO aldarriarekin, menpean hartzen eta zapaltzen gaituen sistema kapitalista, arrazista eta heteropatriarkala salatu behar dugu".\nHauxe da gaurko aldarria eta ildo honi jarraituz…\nSopelako talde feministak, gaur, 18:00etan udaletxeko plaza ingurutik elkartzeko deia egin du mezua hau zabaltzeko eta ozen esateko mundua gelditu dela.\nSopelako udal osoko bilkuran\nSopelako udal osoko bilkuran bi mozio eztabaidatu ziren gai honen inguruan, batetik EUDELek proposatutako testua eta bestetik EHBilduk eta adskribitu gabeko zinegotziak adostutakoa.\nEUDELek prestatutakoan aipamena egiten zitzaion gaurko egunerako deituriko grebari, baina ez zen argi eta garbi deialdia egiten greba honekin bat egiteko “herritarrei dei egiten die martxoaren 8a Emakumeen Nazioarteko Eguna dela-eta antolatu eta deituko diren ekitaldi eta ekintzetan modu aktiboan parte har dezaten”.\nEHBilduk eta adskribitu gabeko zinegotziak adostutako testuan, aldiz, dei zuzena eta zalantzarik gabekoa egiten zen: “Sopelako udalak bat egiten du greba deialdiarein… eta Sopelako udalak dei egiten die herriko emakumei grebarekin bat egin dezaten”.\nBozketa orduan, EUDELek proposamena nagusitu zen PNV, PSE eta DB-TU taldeko zinegotziaren babesarekin (9 boto), eta EHBildu eta adskribitu gabeko zinegotziak (7 boto)\nKategoria gurasoa: Sopela\tKategoria: Emakumea\tNoiz sortua: Ostirala, 24 Azaroa 2017\tArgitaratua: Ostirala, 24 Azaroa 2017\nTradizioaren izenean sortzen diren ideologia baztertzaileez,\nGure itxuragatik epaituak izateaz\nGauez kaleetan ibiltzean atzera begiratu beharraz\nIndarkeria matxisten biktimen kontakizunak etengabe zalantzan jartzeaz\nAske bizitzeko dauzkagun oztopoen kontra etengabe borrokatu beharraz…\nIndarkeria jaiotzen garen momentuan hasten baita, ez erahilak garenean.\nHorregatik, azaroaren 25an Emakumeenganako Indarkeriaren Aurkako Nazioarteko Eguna delarik, azaroaren 24an, barikua, kontzentrazioa egingo dugu 19:30tan Sopelako ainguran Etorri beltzez jantzita!\nSopela: eraso sexistarik ez!\nsopela.net, martxoak 8\nFeminismoaz hizketan Sopelan


Haurrei zuzendutako euskarazko zinema eskaintza, arriskuan – Guraso.eus\nHaurrei zuzendutako euskarazko zinema eskaintza, arriskuan\n2019-01-29\tguraso\tIruzkinik ez\nZinemetan haurrentzako euskarazko eskaintza egon dadin sortu zuen Eusko Jaurlaritzak Zinema Euskaraz programa. Bada, Bieuse Bikoizle Euskaldunen Elkarteko kideek planto egin dute: ez dute programarentzako filmak bikoizten jarraituko lan baldintzak hobetu eta egonkortasuna izan arte. Egoera aldatu ezean bi dira euskaraz ikusi ahal izango ditugun filmak: otsailaren 1ean estreinatuko den Dragon Ball Super: Broly eta dena ondo bidean otsailean helduko den Lego 2.\nBieuse Elkarteak aditzera eman duenez ez dute Eusko Jaurlaritzak Zineuskadi elkartearen bidez abian duen Zinema Euskaraz programako filmak bikoizten jarraituko, eta EiTBrentzat bikoizten duen estudioan lanean jarraitzeari ere uko egin diote. Aste honetan bertan estreinatuko duten Dragoi Bola filmaren eta otsailean aretoetara helduko den Lego 2 lanaren ostean, planto egingo dute haien lan baldintzak eta egonkortasuna bermatu arte.\nBikoizleen egoera prekarioaren berri eman zuen Xabier Alkiza elkarteko kideak Euskadi Irratiko Faktoria saioan, eta Eusko Jaurlaritzaren Kultura Sailari lan baldintzak hobetzeko eta jarduna egonkortzeko eskatzen diotela jakinarazi zuen.\nUrtean hamabi bat film\nUrtean hamabi bat film bikoizten dituzte Zinema Euskaraz programarentzako, baina haur eta gazteentzako lan horiez gain ez dituzte helduentzako ikus-entzunezkoak bikoizten, Kultura Sailak jatorrizko bertsioaren alde egiten duelako, euskarazko azpidatziekin.\nHori dela eta, 70 dira egun Hego Euskal Herrian jarduten duten bikoiztaile profesionalak, eta horien erdia, gutxi gorabehera, elebidunak.\nJaurlaritzako iturriek Faktoriari adierazi ziotenez, Biuseren eta Kultura Sailaren arteko azken bilera hitzarmenik gabe amaitu zen, eta beraz, elkarteak harremanak haustea eta planto egitea erabaki du. Honenbestez, egoera aldatu ezean, bi dira euskaraz ikusi ahal izango ditugun filmak: Dragon Ball Super: Broly (Tatsuya Nagamine) japoniarra, eta Lego 2 (Mike Mitchell eta Trisha Gum) estatubatuarra, dena ongi bidean, otsailean helduko zaiguna. Hortik aurrera, ezin jakin negoziazioak nola amaituko dituzten.\nAlbistearen iturria: zinea.eus\nIrudiaren iturria: Dragon Ball Super: Broly\nIruzkinik ez "Haurrei zuzendutako euskarazko zinema eskaintza, arriskuan"


Pateak: gatza, gantzak eta kaloriak ogian zabalduta | Revista - Part 2\nPateak : Hiru elementu nagusi\nHiru elementu nagusi\nProduktu mota horrek askotan mesfidantza handia eragiten dio zenbait pertsonari, ez baitute argi izaten zerekin eginak dauden eta pentsatzen dute osagai arraroak dituztela, ez fidatzeko modukoak. Errezelo horietako asko bi alderdiri zor zaie, nagusiki. Itxura da bat, produktu birrindua denez ez baitago modurik begiratu batean osagaiak identifikatzeko. Bestea osagaien zerrenda da, non hainbat elementu ageri diren bata bestearen atzetik, batzuk nahiko izen bitxiekin, eta kontsumitzaileei zaila egiten zaie ulertzea. Egiaz, ordea, produktu horiek ez lukete mesfidantzarik eragin behar, osagai seguruekin eginak daudelako eta, jakina, lasai jateko modukoak dira, nahiz eta gezur batzuk ere zabaldu diren horren inguruan.\nAipatu dugu osagai nagusi bat edo batzuk izaten dituztela, adibidez atuna, txerri gibela edo urdaia. Gainera, osagai horiek ez dute gainditzen produktuaren erdia (gehien duenak ere ez). Hori harrigarria gerta daiteke, baina ez dugu ahaztu behar produktu horiek erosten ditugunean ez garela ari erosten atuna, txerri gibela edo urdaiazpikoa, patea baizik. Hau da, gauza bat da lehengaia bera (adibidez, haragia edo arraina) eta besterik izaten da lehengai horrekin egindako produktua, adibidez saltxitxak edo patea.\nOsagai adierazgarriena %17 eta %50 artean badauka, zer beste osagai daramatza produktuaren formulazioan? Bakoitzaren ezaugarrien araberakoa da, baina, oro har, pate guztiek badituzte gauza batzuk elkarrekin. Emultsioak dira guztiak, hau da, nahastura homogeneoak, oinarrizko hiru elementurekin eginak: proteina ugari duen osagai bat (adibidez, gibela, haragia, urdaiazpikoa, atuna, oilaskoa, indioilarra, antxoak), gantz ugari duen osagai bat (urdaia, ekilore olioa) eta ura.\nElikagai hori egiteko, fin-fin birrintzen dituzte osagai horiek eta nahasi egiten dituzte emultsioa osa dezaten. Ondoren ontziratu egiten dituzte eta tratamendu termikoa ematen diete, ez bakarrik seguruak eta kaltegabeak izango direla ziurtatzeko, baita nahasturak behin betiko trinkotasuna hartzeko ere. Emultsioa behar bezala osa dadin eta produktuak daraman ura denborarekin ez dadin bereizi, beharrezkoa da osagai nagusiei beste elementu batzuk gehitzea, adibidez gatza eta egonkortzaile eta emultsionatzaile gisa jardungo duten substantziak. Horietako batzuk proteikoak izaten dira, adibidez esne hautsa (Casa Tarradellas atun pateak darama), arrautza hautsa (La Piara antxoa kremak), soja proteina (Eroski pateak belar finekin) edo haragi proteina (La Piara tapa beltzak). Egonkortzaileak ere erabiltzen dira, nagusiki karbohidratoak, adibidez patata edo tapioka fekula (La Piara indioilar krema), arroz pasta (La Piara antxoa krema), edo landare zuntza (La Piara tapa beltza).\nZer aukeratu haurren ogitartekoa prestatzeko?\nProduktu horiek aperitibo gisa hartzen dira gehienetan, baina haurrei askaritan jartzeko aukera ustez osasungarri gisa ere sustatu izan dituzte. Horretarako, nutrizio arloko aipu batzuk erabiltzen dira ontzi batzuetan (“burdina askorekin”, La Piara Tapa beltzean edo “proteina askorekin” La Piara oilasko kremaz egindakoan). Baina produktu horiek ez daitezke hartu osasungarritzat: txerri gibelez egindakoek, adibidez, urdaia daramate, eta osagai horrekin ezin esan osasungarria denik, eta gatza ere gehiegi daukate guztiek. Eta egiaz interesgarriak diren osagaiak, aldiz (atuna, oilaskoa) oso kopuru txikietan dituzte (gehienez, %50). Horregatik da hobea osagai berarekin egindako beste produktu batzuk hautatzea zuzenean, adibidez gatz gutxiko atun lata bat. Eta hori baino are hobea da elikagai osasungarriagoak lehenestea, adibidez fruta edo gatzik gabeko fruitu lehorrak.\nJoan aurreko orrira: « Pateak: gatza, gantzak eta kaloriak ogian zabalduta\nJoan hurrengo orrialdera Alergenoak »


Parekideago izango dira - Zizurkil - Tolosaldeko ataria\nParekideago izango dira\nJon Miranda Labaien 2019-06-06 19:59\nZizurkilgo Udalak prozesu parte hartzailea jarriko du abian, herriko jaiak berdinzaleagoak izateko; herriko eragile eta norbanakoak bilduko dituzte lau saiotan.\nDuela bi urte jaietako indarkeria matxista kasuetarako protokoloa egin zuten Zizurkilen. Herriko jaiak berdinzaleak izateko bidean urrats bat izan zen hura, eta orain bigarrena abiatuko dute. Ekainaren 18an hasi eta azarora bitarte, Farapi kooperatibak gidatutako parte hartze prozesua egingo dute, jaiak genero ikuspegitik aztertzea inportantea dela barneratzeko.\nLau saio izango dira eta, prozesuak irauten duen bitartean herriko bi jai nagusiak ospatzeak, ahalbidetuko du festa horiek berdintasunaren ikuspegitik aztertzea. Herrigunean abuztua erdialdean eta Elbarrenan iraila hasieran izango dira festak. Farapi kooperatibako kideek aipatu dutenez, ospakizunen atzean antolakuntza lan handia dago, eta prestaketa eremu horietan emakumeen parte hartzea edo parte hartze eza ere ebaluatuko dute. «Hala ere, antolakuntza mistoa izateak ez du jaia parekidea izango denik bermatzen».\nJaiek gizarte ordena modu trinko batean erakusten dute eta orden hori zilegiztatzeko tresna dira, horregatik abiatu nahi dute jaien inguruko hausnarketa Zizurkilen. Edukiak, ekintzak, protagonistak eta, oro har, jaien egitura bera aztertuko dute lau saio horietan. Kooperatibaren esanetan, «jaietan emakumeen parte hartzeko baldintzak hobetzen badira, honek ondorio zuzenak izango ditu herriko parte hartze orokorrean, baita bizitza sozialean ere». Izan ere, ideia eta baloreen munduarekin lotuta daude jaiak, herriaren nortasunarekin, gizarte egiturarekin eta genero sistemekin.\nProzesu parte hartzailea gidatuko dutenek argi dute, festak genero indarkeria egitura batean kokatzen direla eta horrek jaiak aukera berdintasunean bizitzeko aukera mugatzen diela emakumeei. «Eraso sexualak, sexu jazarpenak, ukitzeak, hitz zikinak... Diagnostikoan kontuan hartu behar dira».\nBeraz, herriko jaietan gertatzen diren genero indarkeria egoerak ezagutu eta aztertzeaz gainera, indarkeria hori bultza dezaketen elementuez pentsatuko dute prozesuan. Horrekin batera, emakumeen parte hartzea laguntzen duten elementuak identifikatzen hasiko dira, eta maskulinitate eta feminitate tradizionala erreproduzitzeko existitzen diren elementuak ezagutu eta jaietan beharrezkoak ote diren baloratuko dute parte hartzaileek.\nEmaitza urtea amaitzearekin batera jasoko dute. Herritarrak, teknikariak, ordezkari politikoak eta jai batzordeetako eragileak berdintasunaren beharraz formatu eta kontzientziatuko dira bidean, eta amaieran, jai berdinzaleagoak izateko irizpideak zehaztuko dituzte.\nEkainak 18, asteartea\n18:30. Plazida Otaño liburutegiko balio anitzeko gelan, jaiak begiratzeko gakoak emango dira eta beste leku batzuetako jaiak aztertuko dira.\nIrailak 24, asteartea\n18:30. Sentsibilizazioa landuko da eta Zizurkilgo jaien errealitatera hubilduko dira Plazida Otaño liburutegiko balio anitzeko gelan.\nUrriak 22, asteartea\n18:30. Jaietako irizpide orokorrak identifikatzen saiatuko dira Plazida Otaño liburutegiko balio anitzeko gelan.\nAzaroak 12, asteartea\n18:30. Plazida Otaño liburutegiko balio anitzeko gelan, sentsibilizazioan sakontzeaz gain, jaiak berdinzaleagoak bihurtzeko irizpideak mailamikrora jaisteko saiakera egingo da.\n"Errespetuz, poliki eta inor mindu gabe, baina aldaketak eman behar dira"\nJon Miranda Labaien 2019 eka 06 Zizurkil\nEgindako lanaren emaitza da orain martxan jarriko duten prozesu parte hartzailea, jai berdinzaleago batzuk izateko gizarteak agertu duen beharrari ...


Lonja berria hizpide biharko Portuko administrazio kontseiluan - Oarsoaldeko Hitza : Oarsoaldeko Hitza\nLonja berria hizpide biharko Portuko administrazio kontseiluan\nLau gai hartuko dituzte hizpide bihar goizean, Portu Agintaritzaren Administrazio Kontseiluan. Batetik, Pasai San Pedroko arrandegi berriaren behin betiko diseinuaren gainekoak erabaki behar dituzte. Jakina denez, Udalak eta Portuak desadostasunak ditu...\nLau gai hartuko dituzte hizpide bihar goizean, Portu Agintaritzaren Administrazio Kontseiluan. Batetik, Pasai San Pedroko arrandegi berriaren behin betiko diseinuaren gainekoak erabaki behar dituzte. Jakina denez, Udalak eta Portuak desadostasunak dituzte gai honen inguruan. Bihar argituko dute horiek gainditu diren ala ez.\nGai zerrendan ageri den beste gaia, kanpo kaiaren ingurumen txostenari aurkeztutako alegazioei erantzuteko txostena da. Portu Agintaritzak txostena aurkeztuko du eta Administrazio Kontseiluak oniritzia eman beharko dio aurrera aterako bada.\nHorrez gain, azken hiru hilabeteetan Portuko trafikoak izan duen bilakaera jakinaraziko dute, eta azkenik, Iberdrolaren zentral termikoaren itxierak Portuan izango duen eragina baloratuko dute.


Ekodiseinua - Kutsaduraren prebentzioa, ingurumenaren ikuskaritza eta kontrola - Euskadi.eus\nProduktu eta zerbitzu guztiei egotz dakizkie ingurumen-inpaktuak, bai produkzioan, bai erabileran, bai deuseztatzen direnean. Inpaktu horien nolakotasuna zehaztea zaila da eta nekez adieraz daiteke zenbaki bidez, baina sor ditzaketen arazoen garrantzia begi-bistakoa da. Gainera, hazkunde ekonomikoaren eta oparotasunaren iraunkortasuna produktuen ekoizpen eta kontsumoaren mende dago neurri handi batean.\nHasieran, produktuei lotutako ingurumen-jarduerak kutsadura-iturri zehatzetan kontzentratu ziren, hala nola, industrien isurietan edota hondakinen kudeaketarekin lotutako alderdietan. Dena dela, gaur egun gero eta agerikoagoa da horiek guztiak produktuaren bizi-ziklo osoa, erabilera-aldia barne, aintzat hartuko duen ikuspegiarekin osatu behar direla. Hala, bizi-zikloan zeharreko ingurumen-inpaktu guztiei tratamendu bateratua ematen zaiela bermatuko litzateke; ez direla, besterik gabe, bizi-zikloaren fase batetik bestera igarotzen.\nEkodiseinua produktu industrialak diseinatzeko unean ingurumena aintzat hartzen duen metodologia da, eta irizpide hori beti aintzat hartu izan diren beste faktore batzuei gehitzen zaie (kostua, kalitatea...).\nEkodiseinuaren azken helburua produktuek bizi ziklo osoan ingurumenean duten etekina hobetzea da (lehengaiak hautatu eta erabili; fabrikatu; bildu, garraiatu eta banatu; instalakuntza eta mantentze-lana; erabilera; eta bizitza amaiera), produktua diseinatzeko hasierako etapan ingurumenaren arazoak sistematikoki integratuz.\nDokumentuak eta gidaliburuak\nAzken aldaketako data: 2022/02/15


Maialen Lujanbiok Atez Ateko bilketa sistemaren alde egindako manifestua • ZUZEU\nEskuak zenbat lezakeen?\nKeinu bat… mugimendu txiki bat baino ez badu …? Eskuak ohitura bere egina du, bere keinua, betikoa eta betikotua. *Ohitura* barruan gogortu zaio. Kosta egiten da aldatzea. Beldurra ematen du aldaketak. Ohitura segurtasuna da eta heldulekua. Baina eskuak mudatu dezake keinua, ahalegin txiki bat baino ez da beretzat. Dena batean pilatzen zuena berezi dezake hainbatetan. Eta gunean-egunean atarian utzi. Berritasunaren ikara, berritasunaren indarra bihurtu dezake eskuak. Ausartu egin behar du, froga egin; moldatu, hobetzeko.\nEskuak zenbat lezakeen eskuratu?\nEskukadaka. Erosi eta erosi eta erosi ahala poltsa barrenetara. Baina orain ez da gehiago plastikozko poltsarik. Eta eskua errez ohitu da adibidez horretara. Ez baita berria. Amek eta amonek aspaldi irakatsia zutelako kapazuarekin enkargutara joaten. Batzuetan, aurrekoek baitituzte geroko arazoen irtenbideak. Irtenbide xumeak, garbiak, logikoak. Batzuetan aurrera egiteko aurrekoei begiratu behar zaie.\nEskuak zenbat lezakeen ezkutatu?\nNahigo badu ez ikusi. Zikina bazaio hondakina, lotsatzekoa. Pilatzen badu dena batean eta lehenbailehen nahi badu kendu, bota, urrundu dezatela beragandik, ezkutatu dezatela nonbait. Berea ez balitz bezala, nahigo du ez jakin, zer den, zenbat den, zer eragiten duen…\nBaina, eskuak zenbat lezakeen esku-hartu?\nZer behar du?* Ausartu eta ardura hartu*. Begiratzen badio aurrez-aurre bere bizimoduaren aurpegi ezkutuari, itzalekoari, kondarrari. Eta hartzen badu berearen ardura, bere hondakinena. Eta hondakin horiekin ohartzen bada lehen janari zena, lehenago enbase zela, enbase haiek garraio, garraio haiek petroleo… eta etxeko hondakin apurrak mundu logika oso bat azaleratzen dio. Eta bere esku hartzeaz galdetu. Eta orduan hondakina ongarri zaio. Bere koherentziaren ongarri.\nBadezakete…? Zabartzen badu eta zabortzen dena *zatiketa politikoak*… baita hondakinak ere. Eta bai, hondakinena ere politika izaki. Baina ez da, ez luke behar, alderdien politika. Bestelako politika baizik, politika ondo ulertua. Alderdien zatiketaren, interesen eta negozioen gainetik, bizimodua hobeto antolatzeko den politika; politika orok beharko lukeen bezalako politika. Gure herria eta lurra, gaurkoen eta ondorengoen osasuna zainduko duen politika.\nEskuak zenbat lezakeen eskubidez?\nEuropako eta bertako araudiek ere eskatzen badiote zaindu dezala, bereiz dezala, birzikla dezala… Onartu badute gaikako bilketaren onura… Eta auzoko herriek erakutsi badiote bide bat, berria, interesgarria, bizigarria eta elkarlanean egiten dena. Etxea den bere eskumen txikian, ardura hartu du esku batek. Aldatu du ohitura. Berritu du keinua. Abian da. Eta esku batetik, eskualdera, eskualdetik Euskal Herrira…\nEskuak zenbat dezakeen! Eskuz esku! Atez ate.\nIrudia | Maialen Lujanbioren adierazpena | Ezezaguna | LGPL\natez ate, hondakinak, Maialen Lujanbio\nWilly Toledok, Kubaz eta Orlando Zapataz esandakoaren azalpena\nNeguko VIII. bertsopaper lehiaketa - Sarituak\n2 pentsamendu “Maialen Lujanbiok Atez Ateko bilketa sistemaren alde egindako manifestua”-ri buruz\nGorri 2010-03-09 14:09\nOso polita. Lastima akatsak! Euskal Herriko txapelduna delako edo, inor ez al da ausartu LEZAKEEN eta DEZAKEEN idatzi behar dela esatera?\nBide batez, ea ZUZEUn bertan ere IMPRIMATU horretako lehen M handi hori noiz bihurtzen duzuen N.\nZuZeu 2010-03-09 15:03\nEskerrik asko, Gorri. Maialenenak zuzenduta eta gure “imprimatu” alu hori ere konponduta. Milioi bat bider begiratuta ere ez genuen ikusiko zeuk esan ez bazenigu. Ikaragarri zer dezakeen begiak bere baitan inprimatu, ez lezake batek sinestu.


Errotak bisitatzeko aukera asteburuan, Erroten Egunaren barruan - Debagoiena - Goiena.eus\nErrotak bisitatzeko aukera asteburuan, Erroten Egunaren barruan\nJokin Bereziartua Lizarazu 2022-05-06 13:16\nLehen aldiz antolatu duten Gipuzkoako Erroten Egunaren barruan, bisita gidatuak izango dira Bergaran, Antzuolan, Oñatin eta Eskoriatzan; errota edo bolu haien "garrantzi historikoari, teknologikoari, antropologikoari eta etnografikoari" balioa eman nahi diote.\nIhurrita Errota elkartearen ekimenez eta Gipuzkoako hainbat elkarteren, erakunderen eta eragileren laguntzarekin, Errota Eguna ospatuko da domekan. Errotek lurraldearen historian izan zuten garrantziari balioa ematea du helburu ekimenak. Izan ere, errotak bertako ondare historikoaren, teknologikoaren, antropologikoaren eta etnografikoaren parte dira, eta mende askotan zehar garrantzi handia izan dute Gipuzkoako eta Debagoieneko garapen sozialean, ekonomikoan eta industrialean.\nAntzuolakoa martxan, atzo\nLurraldearen orografiari eta klima euritsuari esker, errotaren industria garatu zen, mendeetan zehar energia hidraulikoa baliatzen zuen-eta komunitateari zerbitzua ematen zion hainbat zereal mota ehotzeko. Zerrategi moduan ere erabili ziren asko, eta argindarra ere eraman zen lehen aldiz leku askotara errota horiei esker. Debagoienean, Bergara, Oñati, Eskoriatza eta Antzuola batu dira Erroten Egunera; domekakoa izango da egun indartsuena ekitaldiei dagokienez, baina aste osoan izan dira ekitaldiak lau herri horietan. Atzo, adibidez, herritar talde batendako bisita gidatua egin zuten Antzuolako Akiñabei errotara –bihar eta etzi ere egongo da bisitatzeko aukera; azalpenak eman ostean, errota martxan jarri zuen Joxe Mari Iturbek, bertaratu zirenen gozamenerako.\nBergara, errota gehien zituena\nIraganaren parte dira errotak. Esan gabe doa gaur egungo panoramak ez duela zerikusirik duela mende batzuetako egoerarekin, ezta Antxon Agirre Sorondok 1988an kaleratutako Tratado de molinología liburuan bildutako 600 errota baino gehiagorekin ere. Hain zuzen, 2000ko urtarrilaren 21ean argitaratutako Berrigara aldizkariak kaleratutako gehigarri berezi batean zehazten denez, 661 errota izan ziren Gipuzkoan, eta 41 Bergaran. Iraganeko garrantzi ekonomikoa galduta, errotek ondare balio berria hartu dute, eta, Debagoienera etorrita, Bergara izan zen errota gehien izan zituen herria; Bergaran errotei bolu esaten zaie –herriko auzo populatuena den Bolua auzoak errota zuen izen bereko baserri batetik hartu zuen izena–. Bergarako errotak izeneko liburua prestatzen diharduen eta martitzenean hitzaldi interesgarria egin zuen Patxi Larrañagaren arabera, 40 errota edo bolu izan ziren Bergaran garai batean. 41 edo 40 izan, Larrañagak hitzaldian azpimarratu zuen ideietako bat honako hau izan zen: "Askotariko erabilerak zituzten errotek, baina imajinatu zenbat garo eta arto egongo zen Bergaran eta inguruetan 40 errotari jaten emateko...".\nErroten bueltako istorioak\nGaur egun martxan ez dauden arren, Bergarako errota ikusgarrienen artean dauden Narbaizabolua eta Elortzabolua errotetara bisita gidatuak egingo dituzte bihar, 11:00etan eta 12:00etan. Txanda bakoitzeko hamar lagun onartu dituzte eta bi txandak beteta daude dagoeneko, interesa piztu duen seinale. Narbaizaboluko Jesus Agirrek gogoan du umetan errota martxan ikusi izan zuela: "12-13 urte nituenean gelditu zen errotaren aktibitatea, baina oso oroitzapen onak ditut; kaletik gure baserrira etortzen ziren lehengusuak harrituta geratzen ziren errotarekin, eta gogoan dut irin-askan aritzen ginela jolasten. Errotak funtzionatzeari utzi zion, Bergarako ur depositurako atzemate edo kaptazio bat egin zenean ur maila asko jaitsi zelako; kontatu didatenez, ordaindu zizkiguten kalte-ordainak, baina ordutik ez dago ur nahikorik errota martxan jartzeko".\nElortzabolua baserriko errota ere aspaldi ez da martxan jarri, Amaia Zabaletaren arabera. "Laga zen moduan dugu errota. Halako ondare bat errespetuz kontserbatu behar dela transmititu ziguten gure aurrekoek... Zenbat istorio entzun ditugun errotez, esaterako, gerraosteko goseterako ze garrantzitsuak izan ziren argitzen dutenak". Anekdota horietako bat kontatu dio Zabaletak GOIENAri: "Gerraosteko errazionamendu garaietan, gosetea gordina zenean, baserritar batzuek ez zituzten Estatuaren aurrean zaku batzuk deklaratzen –ez zutelako besterik– eta gordeta izaten zituzten errotara eroan bitartean. Halako batean, Estatuko buruzagi bat etorri zen errotak ikuskatzera, bezperan ofizialki kontabilizatzen ez ziren zaku asko ekarri zituztela; kontatu didatenez, legez kanpoko zakuren bat edo beste topatu zuten, baina ez zen isunik izan; hori bai, halakoetan sekulako beldurra pasatzen zuten". Bergarako egitaraua ez da biharko bisita gidatuekin bukatuko; izan ere, domekan ibilaldi zirkular bat egingo dute Angiozarren, Angiozar errekaren bueltan dauden errotak bisitatuko dituzte eta.\nOñati eta Eskoriatza ere, barruan\nOñati eta Eskoriatza ere batu dira Erroten Eguneko ekitaldietara. Oñatin, esaterako, Turismo Bulegotik sustatuta, San Migel errotara egingo dute bisita gidatua etzi (11:00); lekurik balego turismo@onati.eus helbide elektronikora idatzi beharra dago, edo 943 78 34 53 telefono zenbakira deitu. Eskoriatzan umeendako tailerrak izango dituzte, Elorretako errotaren kanpoaldean, etzi, 12:00etatik 14:00etara. Gero, errota bera ezagutzeko bisita ere egongo da, helduendako, 12:30ean –euskaraz– eta 13:00etan –gazteleraz–.\nGizartea Antzuola Bergara Eskoriatza Oñati


Txikipedia:Ozeano Atlantikoa - Wikipedia, entziklopedia askea.\nOzeano Atlantikoaren kokapena.\nAnimazio honetan, kontinenteen banaketa eta Atlantikoaren sorrera ikus daitezke.\nOzeano Atlantikoa Lurreko bigarren ozeanorik handiena da, Ozeano Barearen ondoren. Europa, Afrika eta Amerika artean dago. Haren azalera, osotara, 106,4 milioi km² dira, eta Lurraren azaleraren 1/5 okupatzen du. Gainera, planetako ozeanorik "gazteena" ere bada; izan ere, duela 200 milioi urte sortu zen, Pangea deritzan superkontinentea banatu eta, horren ondorioz, gaur egungo Amerika, Europa eta Afrika elkarrengandik urrundu zirenean.\nEkialdean, Mediterraneo itsasoarekin konektaturik dago Gibraltarko itsasartearen bidez, eta, iparraldean, Ozeano Artikoarekin Groenlandiako itsasoaren bidez. Erdialdeko Amerikan, Panamako kanalak konektatzen du Atlantikoa Ozeano Barearekin.\nAspaldiko garaietako gizakiek uste zuten mundua Ozeano Atlantikoan bukatzen zela, haruntzago ez zegoela ezer, ez zekitelako Lurra esferikoa dela. Europarrek nahiko berandura arte ez zuten jakin Atlantikoaren bestaldean ere bazegoela lurra; bikingoak iritsi omen ziren lehen aldiz Groenlandia eta Ipar Amerikara, baina XV. mende bukaerara arte Ozeano Atlantikoa ez zen esploratzen hasi. Kristobal Kolon izan zen Ozeano Atlantikoaz bestaldean lurra zegoelakoan zeharkatu zuen lehena, eta 1492. urtean iritsi zen gaur egun Amerika deitzen dugun kontinentera. Badirudi euskaldunak ere iritsiak zirela Kolon baino lehenago Ipar Amerikako lurraldeetara, Ternua aldera zehazki, baleen atzetik eta arrantzan egiteko.\nMindelo irla, Cabo Verden


Azterketa baten arabera, bi urte baino lehen igeri egiteak birikei kalte egin diezaieke, modu itzulezinean. | Consumer\nAzterketa baten arabera, bi urte baino lehen igeri egiteak birikei kalte egin diezaieke, modu itzulezinean.\nPediatrek ez dute gomendatzen lau urtetik beherakoei igerian irakastea, haien gorputza ez baitago prestatuta.\nEgilea: mediatrader 2006-ko urtarrilak 19\nBi urte igaro baino lehen kloroz (dena) desinfektatutako igerilekuetan igeri egiten hasten diren haurrek hamar urte geroago lesio itzulezinak izan ditzakete arnas sisteman. Toxikologian aditua den austriar batek egindako azterlan batek dioenez, azken urteetan egindako antzeko ikerketak berresten ditu. Aurreko hamarkadetan esandakoaren kontra, lau urte bete baino lehen haurrei igerian erakustea ez da gomendatzen.\nEspainiako Pediatria Elkarteak, Amerikako Akademiaren azken txostenetara joz, gomendatzen du ez dadila igeriketa-eskolarik eman lau urte bete arte, adin horretara arte ez dutelako garapen motor egokirik.\nBelgikako Ikerketa Zientifikorako Fundazio Nazionaleko Alfred Bernard-ek “Klorazioaren arriskua igerilekuetan gazteentzat: datu berriak” izeneko azterlan bat sinatu du, eta aditu horrek 2002 eta 2005 bitartean 8 eta 12 urte bitarteko Bruselako 341 haurrekin egindako ikerketa batzuetan oinarritzen da. Haur horietako 41 bi urte baino lehen hasi ziren igeriketan. Guztiek izan zituzten biriketako lesioak eta Clararen zelula izeneko bronkioetako zelula batzuen %20ko galerak; zelula horiek edozein substantzia kaltegarri arnas aparatuan sartzea neutralizatzen dute. Bernard-ek azaltzen duenez, lesioak itzulezinak dira, arnas epitelioko zelula amak baitira eta hanturaren kontrako proteinak sortzen baitituzte.\nGainera, aztertutako haurren %11k esfortzu-asma zuen, eta portzentaje hori %23ra igotzen zen haur igerilariak izan zirenen artean. Aldeak handiagoak izan ziren bronkitis errepikariaren kasuan, aztertutako haurren artean %37koa izan baitzen; igeri egiten zuten haurren artean, berriz, %60koa.\nAlfred Bernard-ek dio aurkitutako lesioak behin betikoak direla, birikiak estaltzen dituen larruazaleko zelula amei eragiten dietelako, hanturaren kontrako proteinak sortzen baitituzte. Hau da, gaixotasunen aurkako babes garrantzitsua.\n“Uretako jarduerei buruzko hezkuntza-programek, gainera, ez dute frogatu urperatze bidezko heriotza-arriskuak gutxitzen direnik. Gurasoak ez lirateke seguru sentitu behar” esan du Espainiako Pediatria Elkarteak.\nbirikak kalteak natación-eu


Bermeoko Andra Mari eta Santa Eufemia jaiek adin guztietako herritarrentzat programa zabala eskainiko dute\n‘Las Tea Party’s’, mikroantzerkiak, kontzertuak, suziriak eta umeentzako ekintzak, besteak beste, Bermeoko jaietan\nBermeoko Andra Mari eta Santa Eufemia jaiek adin guztietako herritarrak jaiekin bete-betean gozatzeko programa zabala eskainiko dute irailaren 7tik 16ra. Dena den, irailaren 3tik aurrera motorrak berotzen hasiko dira Bermeon Almikako jaiekin eta hainbat ekitaldirekin eta irailaren 17an ere jai giro izugarria egongo da Bermeoko Uria XXXIV. Ikurriña estropadarekin.\nBeraz, jai egun hauetan guztietan bai bermeotarrek bai kanpotik datozenek, musika, kirola, gastronomia, umeentzako ekintzak eta suziriak presente egongo diren jai egunetan disfrutatzeko aukera izango dute Bermeon. Horrela adierazi dute Idurre Bidegurenek, Bermeoko alkateak, Aingeru Astuik, Bermeoko Kultura zinegotziak, eta Jai Batzordeko kideek Bermeoko Andra Mari eta Santa Eufemia jaien programaren aurkezpenean.\nBermeoko alkateak Jai Batzordeko kideak eskertu ditu urte guztian zehar egindako lanagatik. “Bermeoko jaiak herrikoiak dira herriko taldeak inplikatzen direlako, gustu ezberdinetako ekintzak antolatzen direlako eta herriak parte hartzen duelako eta honek ematen dio gure jaiei duten bizitasuna” , azpimarratu du Bidegurenek.\nNahiz eta jaiak irailaren 7an, eguaztenean, hasi, irailaren 3an, zapatuan, hainbat izango dira Bermeon egingo diren ekimenak, izan ere, arratsaldean Erraldoikada izango dugu Alde Zaharrean; eta gauean ‘Bermio dalako gure Mundue’ ikuskizuna Alkartasuna Dantza Taldea, Bermeoko Abesbatza eta Bermeoko Erraldoien Konpartsaren eskutik. Gainera kirola ere presente egongo da irailaren 3an Salome Campos Igeriketaren IV. Edizioa egingo baita.\nIrailaren 4an, domekan, Almikako jaiak ospatuko dira. 10:30ean hasiko dira ikurrinaren jasoera eta dunbadarekin eta untxi txapelketa, umeentzako puzgarriak, triki poteoa, I Nesken Proba txapelketa eta dantzaldia, besteak beste, izango ditugu.\nIrailaren 7an, eguaztenean, Bermeoko Txosnek antolatuta, Almikeko bajada izango dugu txosnataraino eta bertan txosnen irekiera izango da. 21:50ean Xixili aurkeztuko da Goiko Plazan eta 22:00etan alkatearen pregoia, ikurrina jasotea eta dunbadea izango dira leku horretan. Bermeotarrak Fanfarreagaz aurreskuek jaiei hasiera ezin hobea emango diote eta ondoren, Bermeko Kafe Antzokiak antolatuta, Andeko Gomez DJ izango da.\nIrailaren 8an, eguenean, Andra Mari Egunean, goizeko 10:00etan udalbatza Goiko plazan batuko da alkate soinua entzuteko. Ondoren, Almikerantz abiatuko da Kankinkabara txistu taldea, Bermeoko erraldoien konpartsa, Alkartasuna dantza taldea eta Aiarako musika bandarekin ‘Bermeo’ pieza joten. Almikan ohorezko aurreskua egingo zaio Udalari eta Erraldoien eta buruhandien ekitaldia ere izango da.\nAndra Mari Egunean asko izango dira Bermeon ospatuko diren ekimenak, hala nola, Aiara Musika bandaren kontzertua Santa Maria Elizan eta Bermeoko Erraldoien Konpartsaren kalejira Alde Zaharretik. Baserriko kirol erakusketa ume aizkolariak Almikan eta esku pilota partidu nagusiak ikusteko aukera ere izango dugu (Elezkano-Merino/ Retegi Bi-Irusta; Irribarria-Barriola / AltunaII-Zabaleta)\nUmeentzako ipuin kontalaria eta tailerrak izango dira txosnatan eta umeen danborrada ere Andra Mari egunean izango da 18:00etatik aurrera. Gaueko 22:00etan Valecea pirotekniaren eskutik suziriak izango dira.\nIrailaren 9an, barikuan, Arrantzale Egunean, Andekoko lagunek antolatuta meza egongo da Santa Eufemia elizan arrantzaleen omenez eta, ondoren, kalejira txistulariekin eta lore eskaintza egingo dira. Horrez gain, bateleroei, kordeleroei eta Juan Antonio Apraiz Koiote-ri omenaldia egingo zaie.\nEgunean zehar fanfarreak herriko giroa alaituko dute eta 19:00etan Mariachi Imperial Villa Hidalgo taldeak kontzertua eskainiko du Lameran. Dantzan egiteko aukera izango dugu 20:30ean dantza maratoian txosnatan eta 21:30ean Drindots taldearekin izango den dantzaldian Lameran eta jaiak aurrera jarraituko du goizaldeko 01:00ean Jaikide Diskofestarekin Lamerako kioskoan.\nAndra Mari Hirugarren Egunean, irailaren 10ean, zapatuan, ume eta gaztetxuen jolas parkea izango dugu Gonzalo Nardiz enparantzan goizez eta arratsaldez. Egun honetan ere XLII. Herri Kirolak, futbol partidua eta idi probak ikusteko aukera egongo da eta txosnatan ‘Visca la terra’ eguna ospatuko da, Països Catalanseko arratsalde kulturala, hain zuzen be.\nBertso saioa ere izango da Artza frontoian eta Brigada Improductiva, Arkada social, eta Itziarren semeak taldeen kontzertuak izango dira Lameran, Txosna Batzordeak antolatuta. Lehengo eta bigarren kontzertuen artean Peluts de Foc taldearen Correfoc ekitaldia egongo da eta honetara kotoizko erropak eta burua estalita eraman behar dira derrigorrez. Kafe antzokiak eta Beleza Malandrak antolatuta, zapatuan Lie Detectors eta Giuda taldeen kontzertuak egongo dira Bermeoko Kafe Antzokian.\nIrailak 11, domeka, XLII. Sukalki eguna\nIrailaren 11n, domekan, XLII. Sukalki Eguna ospatuko da, Talan giro polita sortuz. Trikitixak eta fanfarreak giroa alaituko dute eta fanfarreekin egingo da bajadie. ‘Geuk eus’ kanpaina ere presente egongo da sukalki egunean photocall-arekin. Egun honetan ere Begoñako Amaren urpean tronuratzearen LIII. Urteurrena ospatuko da.\nIrailaren 12an, astelehenean, umeentzako bitsaren jaia eta ur jaurtiketa izango ditugu Lameran. XXXVI. Bermeoko Hiria Esku Pelota txapelketa egingo da eta egun honetan Bermeoko Play Back erraldoia egingo da, lehenengo umeen saioarekin eta ondoren nagusien saioarekin.\nUmeentzako puzgarriak, kale antzerkia eta txokolatada izango ditugu irailaren 13an, martitzenean. Horrez gain, F.I.T.A. eta Tximino taldeen kontzertuak izango dira txosnetan.\nIrailaren 14an, eguaztenean, hainbat izango dira Bermeok hartuko dituen jai ekimenak, umeentzako jokoak, talo tailerra, ginkana familiarra , mus txapelketa eta XXXVI. Bermeoko Hiria Esku Pelota Txapelketa izango baititugu. Gainera aurten nobedadea diren mikroantzerkiak ere izango ditugu Alde Zaharrean. Kabidxen hartuko dira sarrerak eta hortik aukeratutako mikroantzerkia ikustera eramango dituzte ikusleak ekimen orijinal honetan. Gauean Ochi di Farfalla eta Primeros Auxilioss taldeen kontzertuak txosnetan.\nIrailaren 15ean, eguenean, gozatzeko aukera pila izango dira Bermeon. Horrela, itsasoko eguna ospatuko da (kukaña, piraguak, platanoa, padel surf…) eta mus eta tortilla txapelketak ere izango dira. Egun honetan izango da danborrada, Aiarako Musika bandagaz, eta azken honek kalejira eta ekitaldia egingo du Gaztelun. Vinagres de Moderna eta Belatz taldeen kontzertuekin txosnetan eta suzko zezenarekin Goiko plazan ondo pasatzeko aukera ere izango dugu eguenean.\nIrailaren 16an, Santa Eufemia egunean, barikuan, baserri giroko azoka eta IV Oiloen erakusketa Lameran, abereen erakusketa Taraskan, okela dastatzea, trikitilariak, Bermeoko Erraldoien konpartsaren ekitaldia, omenaldiak, XI. Batel estropada eta dantzaldiak egongo dira.\nAurten ere balkoitik balkoira bertso saioarekin gozatu ahal izango dugu eta Pablo Berasaluzeri omenaldia egingo zaion Esku pelota partidu bereziarekin ere bai (Artetxe II- Ibai Zabala/ Artola-Imaz; Berasaluze II-Albizu / Olaizola II-Beroiz). Ohikoa den moduan doluzko ibilaldia egingo da Xixiliri azken agurra emateko, gaueko 22:00etan. Ondoren Xixili erreko da eta suziriak, Zaragozana pirotekniaren eskutik.\nGaueko 23:00etan Las Tea Party’s DJren musikarekin dantza egiteko aukera izango dugu Lameran eta goizaldeko 02:00etan Makatz Sound Syster-en pintxadie txosnatan.\nNahiz eta jaiak irailaren 16an bukatu, oraindik martxak jarraituko du irailaren 17an, zapatuan, izan be, egun horretan XXXIV. Bermeoko Uria Ikurriña estropada egingo dalako. Horrez gain, Bermeoko Udalaren XLIII Plater Tiro Saria, kamiseta azoka, olinpiaden azken froga, herri bazkaria, elektromatxino elektrotxarangaz kalejira, Bou Bizkaia Peñaren kalejira, olinpiaden sari banaketa eta Farsa Realidad, Sinnerdolls eta Akerbeltz taldeen kontzertuak egongo dira.\nAndra Mari eta Santa Eufemia jaietako programa irailaren 1etik aurrera egongo da salgai Bermeoko Turismo bulegoan eta Kultur etxean 1, 20 eurotan.\nBermeoko alkateak jaiak “denok disfrutatu ahal izateko errespetua eta elkar ulertzea” eskatu du. Zehazki, emakumearen askatasuna aldarrikatu du. Bere esanetan, “jaiak disfrutatzeko pertsona askeak izan behar gara, beldur barik ibiliko garan pertsonak, eta hau denon artean lortu behar dugu, alde batetik, eraso sexistarik onartzen ez den herria garela erakutsiz eta, bestetik, eraso sexistei erantzuna emanez”. “Ez, ez da”, nabarmendu du.\nIdurre Bidegurenek, Aingeru Astuik eta jai batzordeko kideek adierazi duenez, “gure herrian ez da musikarik, dantzaldirik, txapelketarik, omenaldirik, azokarik ezta ikuskizunik faltako”, baina Bermeoko Jaiak “duten enkantua bermeotarrok jaiak bizitzeko daukagun era berezi eta parte-hartzailea da, zalantza barik”.


The Angel World - World Switzerland God of Switzerland\nguri buruz > WKG sinestea > Mundu angelikoa\nAingeruak sortutako izpiritu izakiak dira. Borondate libreaz hornituta zaude. Aingeru santuak Jainkoaren mezulari eta eragile gisa zerbitzatzen dute, salbazioa lortu nahi dutenentzat espiritu menpekoak dira eta Kristorekin batera joango dira bere itzuleran. Aingeru desobedienteei deabru, izpiritu gaizto eta izpiritu gaizto deitzen zaie. Aingeruak espiritu izakiak, mezulariak eta Jainkoaren zerbitzariak dira. (Hebrearrak 1,14; epifania 1,1; 22,6; Mateo 25,31; 2. Peter 2,4; Markus 1,23; Mateo 10,1)\nEbanjelioak aingeruei buruz irakasten duena


Lizzy Banksen ausardiak saria izan du | Kirola | Berria\nLizzy Banksen ausardiak saria izan du\nEguneko ihesaldian sartu, hura atzean utzi, eta Giroko etapa irabazi du. Gaur jokatuko da mendiko azken etapa eta van Vleuten da lider\nBanks taldekide bat besarkatzen. BERRIA\nLizzy Banksek (Bigla) bere ibilbide profesional motzeko garaipenik garrantzitsuena lortu zuen atzo. Eguneko ihesaldian sartu, eta helmugatik hamar kilometrora erasoa jo ondoren, Italiako Giroko zortzigarren etapa irabazi zuen. Ihesaldiko beste kideak minutu erdira iritsi ziren, eta tropela, sailkapen nagusiko izen handiekin, 2.56ra. Ez zen aldaketarik egon, eta Annemiek Van Vleuten (Mitchelton) da liderra.\nIhesaldietarako etapa aproposa zen atzokoa —133 kilometro eta bi mendate—, eta sailkapeneko aurre aldean dauden txirrindulariek opor eguna hartu zuten gaurko etapara fresko iristeko. Hamar kideko ihesaldia antolatu zen helmugatik 40 kilometrora, eta van Vleuten, Vos eta enparauek baimendu egin zuten. Berehala ireki zuten tartea, eta Biglak talde lan ona egin zuen. Bi kide zituen ihesaldian, eta Banksek ondo baliatu zuen Leah Thomas kidearen gaineko zaintza. Banksek historia bitxia du, 30 urte ditu, baina iaz arte ez zen profesional bilakatu.\nGaur Giroko azken-aurreko etapa jokatuko da, Gemona eta Malga Montasioren artean (125 km.). Sailkapen nagusian aldaketak eragiteko azken aukera da. Mendate bakarra du, baina gogorra da oso, eta helmuga tontorrean dago. haren Montegoko igoerak (1.510 m.) 12,4 kilometro ditu, eta %7,3ko batez besteko pendiza.


PAG 2/25 - TOTAL 298 Jabetzak\nMerkataritza-lokala - Almeria (Los angeles) , Eraikitako azalera 42m2, Kanpoko guztia.\nBaserri-lurra - Nijar , 5600m2, Itsasora distantzia 22 Km..\netxea - Sorbas (CENTRO) , Eraikitako azalera 126m2, 4 Gelak, 2 bainugelak, Kanpoko guztia.\npisu - Almeria (Los angeles) , Eraikitako azalera 65m2, 3 Gelak, 1 bainugelak, Igogailua.\ngarajea - Almeria (Centro) , Eraikitako azalera 15m2.\npisu - Rioja (RIOJA PUEBLO) , Eraikitako azalera 67m2, 5m2, 2 Gelak, 1 bainugelak.\netxea - Almeria (Almedina) , Eraikitako azalera 80m2, 3 Gelak, 1 bainugelak.\nLursaila - Carboneras (Gafares) , Eraikitako azalera 210m2, 3904m2.


Basque Culture II - UPV/EHU\nMiramar Jauregia. Ikastaroetako egoitza\nBASQUE CULTURE! Udako ikastaro bat baino gehiago\nUda zoragarri bat igaro nahi duzu Donostian, Euskal Herriko hiririk ederrenetako batean? Euskal Herriko Unibertsitatea liderra da euskal unibertsitate sisteman, eta aukera ematen dizu "Basque Culture II. International Summer School" ikastaro erakargarrian parte hartzeko 2017ko uztailaren 3tik 14ra. Ikastaroa mundu osoan izen handia duten profesionalek emango dute, eta akademikoki aukera paregabea da euskal gizartea gertutik ezagutzeko eta aldi berean hemengo hizkuntza eta ohiturak ikasteko.\nBaina hori ez da dena, Euskal Herria bera bizitzeko aukera ezin hobea ere izango baituzu. Anima zaitez gure hondartzetan kirolak egitera edota gure gastronomia, musika eta dantzak bertatik bertara ezagutzera!\na) Euskal kultura eta nortasuna ezagutzea hainbat arlotako (literatura, hizkuntzalaritza, historia, soziologia, antropologia, ekonomia, zientzia) nazioarteko itzal handiko adituen bitartez.\nb) Euskal kultura ezagutzea era ludiko batean murgilduz (inguruak bisitatu, mintegi praktikoak) eta euskarazko eskolak jasoz, betiere ikuspegi praktiko eta kultural bat lehenetsita.\na) Gogoeta egitea euskal kulturaz eta nortasunaz eta horien ezaugarriez (historikoak, sinbolikoak eta abar direla).\nb) Ezagutzea kultura horrek bere baitan biltzen dituen arloetan (hizkuntza eta literatura, antropologia, historia, ekonomia, etab.) egindako azken ikerlanak.\nc) Euskararen oinarrizko maila eskuratzea, eguneroko jardueretan euskaraz mintzatu ahal izateko.\nd) Euskal kultura eta geografia ezagutzea, txangoen eta jarduera ludikoen bidez.\ne) Ezagutzea Universidad del País Vasco/Euskal Herriko Unibertsitateak euskal kulturaren eta nortasunaren ikerketa eta gogoeta zientifikoari egindako ekarpena.\nZure uda hemen hasten da!\nHiria: Donostia-San Sebastián\nData (Ikastaroa): 2017/07/03-2017/07/14\nEskola orduak: 45\nMatrikula: 580 euro\nPlazaren erreserba: 2017/01/09tik 2017/04/29ra\nMatrikularen formalizazioa: 2017/04/30etik 2017/06/01era\nLeku kopuru mugatua. Izena adierazitako epeetatik kanpo emateko, kontsultatu basque.culture@ehu.eus helbidean.\nBasque Culture tarifa bereziarekin Olarain ostatuan gelditzeko aukera ematen dizugu: 2017/07/02tik 2017/07/15era, 66,90 euroren truke banako logelan eta 94,05 euroren truke binako logelan, bietan gosaria barne. Informazio gehiago, Ostatua atalean.\nLeku kopuru mugatua. Apirilaren 29a baino lehenago egindako matrikulazioei bakarrik bermatuko zaie ostatuaren erreserba.\nBASQUE CULTUREk Donostian egiteko mintegien eta kultur eta jolas jardueren egitarau osoa eskaintzen die Euskal Herriaren kultura eta identitatea ezagutu nahi dituztenei. Hona hemen egitaraua:\nBASQUE CULTURE Eskaintza akademikoa\nNazioarteko adituek euskal kulturari eta gizarteari buruzko eskolak eta mintegiak emango dituzte, eta ikasleek hemengo kulturaz eta aisialdiaz gozatuko dute euskara ikastaroen bidez. Saioak goizez izango dira, Donostiako Miramar Jauregi ederrean (han ematen dira UPV/EHUko Nazioarteko Uda Ikastaroak ere).\nBASQUE CULTURE Murgiltze kulturala\nBisita interesgarriak egingo dira inguruko lekuetara, hala nola Euskal Herrian historia luzeena duen hirietako batera: Bilbora.\nOraindik gehiago nahi duzu?\nArratsaldeak libre izanik, gure eskualdea eta kultura deskubritzen jarraitu ahalko duzu, zeuk nahi duzun erritmoan. Basque Culture programatik kanpo, Donostiak eta bertako inguruneak udan eskaintzen duen guztiaz gozatu ahal izango duzu aisialdian: kultura, hondartzak, ospakizunak… Surfean ibil zaitezke, edota euskal sukaldaritza gozo-gozoa ikasten hasi, den-dena prezio guztiz lehiakorretan.\nMatrikula zaitez oraintxe bertan!\nWebgune honetan ematen dizugun informazioaz gain gehiago jakin nahi baduzu, gurekin harremanetan jar zaitezke basque.culture@ehu.eus helbidera idatzita edo + 34 945 014 107 telefono zenbakira deituta.


HABEren egiaztagintza eta neutraltasuna • ZUZEU\nHABEren egiaztagintza eta neutraltasuna\nHABEren egiaztagintza eta neutraltasuna –\nAtzoko erdal egunkari batean #JorgeFerrerAzpitartek idatzitako “HABE está de rebajas” eskutitza irakurri ondoren, eta, aztertzaile ohia nahiz euskaltegiko irakaslea naizenez, honako hitzok argitara eman beharra sentitu dut gaur, lehenago #Twitterren egin dudan bezalaxe.\n#Koronabirusaren pandemia dela eta, ezohiko neurri asko hartu behar izan dira gure eguneroko bizimoduaren arlo guztietan, eta, nola ez, euskararen inguruko kontuetan ere bere eragina izan du zorioneko birusak. Horrela, euskararen egiaztagintza prozesuan izan dituen ondorioetako bat izan da B2, C1 eta C2 mailetako azterketak sine die atzeratu behar izana, harik eta, hilaren aurreko 15ean, HABEk argitaratu duen ebazpen baten bidez, beroriek berrabiatu eta aldaketa batzuk ezarri dituen arte; aldaketen artean, deialdi itxian ahozko probarik egin ez eta mintzamenaren ebaluazioa euskaltegien esku uztea izan da harrigarriena.\nBada, Twitterren nioen bezala, esan beharrekoak esan egin behar dira, eta, esaerak dioena zertxobait moldatuta, ondo esanak gogoan hartu, baina gaizki esanak… salatu. Eta horrexegatik eskertu nahi izan ditut Jorgeren atzoko hitzak, ikasle baten ikuspuntutik duten zintzotasunagatik, eta, aldi berean, hitzok neure egiten ditudala agertu eta HABEren erabakiaren okerra salatu ere bai. Dena dela, HABE erakundeaz harago, oso deigarria begitantzen zait euskaltegien beren isiltasun gorgarria ere (nahiz eta bertako langileon artean bai entzuten diren kritikak eta salaketa hitzak), ezen euskaltegiei berei, bereziki, interesatu beharko bailitzaieke egiaztagintza prozesua neutrala, orekatua eta bermeduna bezain gardena izatea.\nIzan ere, bat-batean eta ezelako abisurik eman gabe, euskaltegietako (maila horietako) irakasle guztiok aztertzaile bilakatu gaitu HABEk. Bat-batean, gure ikasleen egiaztagintza-prozesuari begira gauzatzen ari ginen programazio guztia hankaz gora jarri du, azterketa-atalen ordena iraulita. Eta, horrela, ezbairik gabe, sekulako arrakala sortu du, irakasleon artean ez ezik, euskaltegien euren artean ere, den-denak, irakasle nahiz euskaltegi, maila ezberdinean kokatuz, ikasleekin duten (dugun) jokaeraren arabera.\nAzterketa prozesuan indarrean egon behar duen berdintasun printzipioa, bai eta anonimotasuna ere, bertan behera utzi ditu HABEk, oraingoan, ikasleen ohiko irakasleak aitortuko baitie (edo ez) bere ikasleei mintzamen maila. Neutraltasuna eta objektibotasuna bazter utzita, tokian tokiko eta egoeraren araberako partzialtasuna eta subjektibotasuna saritu nahi izan ditu pandemiaren aitzakiatan. Izan ere, irakasleen eta ikasleen arteko harreman pertsonalak ezin du gutxieneko berdintasun traturik bermatu ebaluazioan; norberaren filiak eta fobiak, nola edo hala, nahitaez, islatuko dira emaitzetan, erabat subjektiboak izango diren emaitzetan (tituluetan, azken finean).\nEta, egia esanda, ez dakigu erabakiaren jatorrian zer ote dagoen, pandemiarena aitzakia hutsa ez ote den, ezen nekez uler baitaiteke nolatan egingo diren proba guztiak deialdi irekian, eta deialdi itxian, ordea, ez; edota nolatan, esaterako, milaka azterketari batu #BECen idazmena egiteko, eta ahozko proba bertan behera utzi.\nGeroak argitu diezagula oraina, baina ez dadila euskara, beste behin ere, albo-kalteak ordaindu behar dituena, nahikoa du-eta itxialdian erakundeen aldetik pairatu behar izan duen kaskarkeriarekin.\n13 pentsamendu “HABEren egiaztagintza eta neutraltasuna”-ri buruz\nIzaskun Kortazar 2020-05-25 11:09\nZure artikuluak kezka handia sortzen dit. Irakasleok ez gara objektiboak? Horrek asko harritu eta kezkatzen nau. Irakasleok beti izan behar dugu inpartzialak eta objektiboak. Bai eskola azterketetan baita mailaketa frogetan ere. Horrela jokatzen ez badugu, ez gaude profesionalki jokatzen. Gure lana da objektiboak izatea. Ez dut uste irakasleak ikasle baten ahozkoa neurtzea subjektibotasunik dakarrenik. Ikasle guztiak berdin tratatu behar ditugu eta azterketak zuzendu kanpoko faktorerik kontuan hartu gabe. Nik lagunak, lankideak, senarra, lagunen seme-alabak eta nire nagusia eduki dut klasean eta beste ikasleak bezala tratatu ditut. Arazo pertsonalak eskolatik kanpo uzten ditugun bezala, azterketetan nire ikasleen ezagutza ere kanpoan utzi behar dut. Benetan kezkagarria iruditzen zait irakasleak objektiboak ezin izatea eta ez dut uste hori arazo orokorra denik.\nainara maya urroz 2020-05-25 11:34\nHABEk ateratako azken jakinarazpena duzue hauxe:\nEuskaltegiak eta aurrez aurreko jarduerari ekiteko ebazpena…\nIzaskunek dioenarekin ados nago…\nPatxi Zuluaga Madariaga 2020-05-25 12:47\nKlaseak ematen hasi nintzenetik irakaslea eta aztertzailea izan naiz. Esaten duzunean HABEk bat-batean aztertzaile bilakatu gaituela harritu naiz edo, hobeto esanda, larritu naiz.\nEz ditugu ebaluatzen ikasleak? Horretarako ez ditugu kontuan hartzen HABEko curriculumean agertzen diren ebaluazio irizpideak? Ez ditugu gordetzen egindako proba horien guztien agiriak? Bada, gure euskaltegian horrela jokatzen dugu. Gurean irakasle guztiok aztertzaileak gara, aldiro ebaluazioak egiten ditugu, diagnostikoa, tartekoak eta amaierakoak. Ebaluazio irizpideak kontuan hartzen ditugu eta agiriak gordetzen ditugu, HABEk eskatu dizkigunean erakutsi ahal izateko.\nKasu honetan martxoaren 13a baino lehen egindako ebaluazioan, berdin jokatu dugu eta egiaztagintzarako sarbidea izan dutenek ebaluazio irizpide horiek ezarritakoak bete dituzte. Dakizun moduan euskaltegiko ebaluazioetan eta egiaztagintzan erabiltzen diren irizpideak berberak dira eta horrez gain, euskaltegietako irakasleak egiaztagintzako aztertzaileak dira. Egindako mintzamenak zalantzan jartzeko arrazoirik ez dut ikusten, ondo ezarritako irizpideen barruan egin baitira.\nBeraz, zein da kezka, objetiboa izatea? Bada, zure lankideen profesionaltasuna zalantzan jartzen baduzu, zuen artean zer bideratu baduzue.\nRoberto 2020-05-25 12:56\nKaixo, Izaskun eta Ainara:\nBai, kezka edo zer pentsatua ematea zuen helburu nire idazkiak; eta lortu du, antza.\nIrakasleok objektiboak ote garen? Eta zer dakigu, ba, gu ez beste guztiak nolakoak diren! Batzuk bai eta, ziurrenik, beste batzuk ez; batzuk gehixeago eta bestetzuk gutxixeago, ez uste? Izan ere, irakasleok subjektuak gara, eta subjektu orok subjektibotasuna du ezaugarri.\nZuk planteatzen duzun jokabidea dagokigu irakasleoi, ezbairik gabe; horretan bat nator. Baina badakigu, jakin, egoera ideala litzatekeela hori, eta gutako bakoitza hainbat baldintza eta zirkunstantzi itsaso zabal batean ibiltzen dela igerian, idealtasun hori bazter utzita. Saiatu egiten gara, bai, zu bezala neu ere, baina ez dago jakiterik zenbateraino lortzen dugun objektiboak izatea, ez eta zenbateraino saiatzen garen ere.\nIdazkian ideia hori utzi nahi izan dut agerian, batetik, eta berorretatik eratortzen den neutraltasun falta ere nolabait salatu, bestetik. Izan ere, gauetik goizera, sekulako aldaketa ekarri du HABEren maiatzaren 15eko ebazpenak, ordura arteko anonimotasuna eta inpartzialtasuna indargabetuz.\nBadakit, dena den, euskaltegi nahiz irakasleen artean, planteamendu ezberdinak daudela egiaztapen-azterketak nola eta non egin behar diren. Urteak eman ditugu eztabaidatzen nork bere euskaltegian egin behar ote duen ala modu zentralizatu batean denak batera eta baldintza beretan. Badakit askok egoki ikusten dutela (duzuela?) lehenengo aukera, euskaltegian eta norberaren irakasleak ebaluatuta ematea titulua ere; beste askok, ordea, bigarren aukera ikusten dugu egokiago, denei azterketa-ebaluazio bera eta baldintza beretan eginda ebaluatzea, alegia.\nZiur nago, hala ere, tokiaren eta ikasleriaren arabera, agian aukera ona litzatekeela lehenengo hori ere, ikasle askok badakielako zer maila duen eta zer titulazio merezi duen horren arabera. Baina, beste toki eta ikasle tipologia baten kasuan, titulua izaten da ikaslearen helburu bakarra, edozein preziotan ere, eta horrelakoei bost axola zaie zer euskara maila duten ere. Azkenik, lepoa egingo nuke irakasleen artean ere halakorik izan daitekeela; ezin frogatu, baina.\nEskerrik asko iritzia emateagatik.\nRoberto 2020-05-25 13:23\nBai, berriz ere diot teorian hala behar lukeela, baina, agian, praktikan ez dela gauza bera gertatzen. Denok dakigu azken urteotan zer-nolako gorabeherak izan diren euskaltegietan egindako ebaluazioetan, ez ala? Hori dela eta, asmoa ei dago B1eko egiaztapena euskaltegietatik atera eta atzera ere zentralizatzeko; zerbaitengatik izango da, ziur. Nik neuk entzumen eta irakurmen probak ere zentralizatuko nituzke, hastapenetan bezala, deialdi irekian bezala.\nEz mindu, mesedez, ez baitut inoren lana epaitu nahi, inoren profesionaltasuna zalantzatan jarri nahi, sistemaren beraren berme falta agertu baizik. Eta, inor epaitzekotan, inoren profesionaltasuna kolokan jartzekotan, denak epaitzen ditut, denona jartzen dut kolokan, zu eta zurea bezalaxe neure burua eta neurea ere bai. Izan ere, Patxi, zeu ere bazaitut lankide, gainerako irakasle guztiak bezalaxe. Ehunka edo milaka lankide gara, ezin elkar ezagutu eta ezin elkarren lana goretsi edo mespretxatu; fede-kontua da dena, kontu txarra, beraz, federik gabekoontzat.\nJarrai dezagun lanean, eta albait ondoen egin dezagun egitekoa.\nJon Etxebarria 2020-05-25 15:49\nGuziz bat nator Robertorekin, bai artikuluan azaldutakoarekin, bai erantzunetan adierazitakoarekin ere.\nErabateko objebtibotasunik ez dago. Asmorik zintzoenarekin eta profesionalenarekin jaudunez gero ere. Irakasletik irakaslera, aldatu egiten da objektibotasunaren neurria eta praktika. Eta hori, asmorik zerutiarrenarekin eta aratzenarekin jokatuta, zeren eta, irakasleak gizarte honen parte gara, eta gizartean bezala denetik dago, askotarikoak gara, onak, txarrak, badaezpadakoak, erosgaitzak, salerrazak…\nAitor 2020-05-26 09:17\nZer esango lukete batzuek unibertsitate pribatu eta publikoen arteko konparaketa eginez gero? Argi dago ikasle eta irakasleen arteko harreman ekonomikoa ere badagoela. Baita harreman interpertsonalak ere.\nNi, euskaltegiko irakasle izanik, ikasleak gainditzeko beharra izan dut lana izaten jarraitzeko. Bai, hala da. Ikasleak suspendituz gero, ikaslea beste zentro batera joan daiteke. Edo taldea osatzeko gutxieneko ikasle kopurua ez eduki, eta ondorioz irakaslearen kontratua ez berritzea.\nGainera ikasle gehienek titulua baino ez dute nahi. Euskarak bost axola die (baita irakasle askori ere). Hortaz, edozein aitzakia, justifikazio edo negar egingo dute irakaslea presionatzeko. Ondorioa, euskararen kalitatea behera.\nLukas 2020-05-26 14:10\nAdos nago. Demaseko triskantzak izan daitezke “herri ekimeneko euskaltegien”.\nNegozio borobila, zalantzarik ez.\naitor_34 2020-05-27 14:57\nRobertorekin guztiz ados.\nHala ere hizkuntza eskoletan, atzerriko hizkuntzen kasuan, ez al dute irakasleek eurek aztertzaile lana egiten? Hori gogoratzen dut nik behintzat.\nGonzalo Etxague 2020-05-28 10:41\nHizkuntza eskoletan sistema sinplea da: maila bat egiteko gutxienezko maila eduki behar da eta ikastaroaren amaieran azterketa egiten da. Hizkuntza eskola erakunde publikoa da eta ziurtatua du jarduera (lanpostuak, soldatak…); beraz, norberaren balizko interesen eta jarduera akadamikoaren arteko talka ez da hain nabarmena, edo argiago esanda: datorren urteko matrikulazioen beldur izan gabe joka dezakete, edo askatasun handiagoa daukate, behintzat.\nZer gertatzen da euskaltegietan? Euskaltegi gehienak ekimen sozialekoak dira, hau da, enpresa pribatuak. HABEk homologaturik egon arren, ez dira erakunde publikoak. Euren jarduera urteko matrikulazioek erabakitzen dute: euskaltegia bera irekita mantentzea edo ixtea, irakasleen kopuruari eustea edo baten bat kaleratzea, irakasle bakoitzak zer soldata izango duen…\nBeti negozioa buruan dutenentzat onena adibidea jartzea da. Aurten gure euskaltegian bi irakasle geratu dira kalean, haietako bat 15 urteko jardueraren ondoren; geratu garen langileok 1.100-1.300 euro kobatzen ari gara hilean, soldata gordina, eta nagusiak askotan konbratu gabe egon dira. Ez dut esaten pena emateko, egoera zein den adierazteko baizik, eta batez ere prekarietate honetan lan egiten ari garenoi funtzio publikoa betetzeko eskatzen digutelako. Sistema horrelakoa da.\nHorri gehitu behar diogu euskaltegi eta irakasle bakoitzak bere baliabide pedagogiko, didaktiko eta fisikoak ia beste laguntzarik ez duela. 2020. urtean egon arren, ez dago programazio komunik, eta material didaktikoak urriak eta eskasak dira. Adibidez, nik erabiltzen ditudan materialen %70 nik neuk sortua da.\nEgoera honetan, euskaltegiko irakasleak otsail-martxoan erabaki behar du ikasleak maiatz-ekainean azterketa egin ahalko duen ala ez. Horretarako ebaluazioa egiten dio. Hala agfintzen du HABEk. Beraz, ikastaroaren erdialdean erabaki behar da hori, baina normala da ikasleak oraindik mailarik ez edukitzea, horregatik joaten baita euskaltegira, hain zuzen. Bi dira aukerak ikaslea kili-kolo baldin badago: objektiboa izatea eta ebaluazio ez gainditzea ala ebaluazioa gainditutzat ematea ekainerako maila lortuko duelakoan. Eta azken finean, ikasle horri azterketa egiteko aukera baino ez zaio ematen ebaluazioa gaindituta. Bidezkoa al da, bestalde, otsailean ikasleari aurre-azterketa bat egitea maiatz-ekainean egingo den azterketara aurkeztuko den ala ez erabakitzeko? Egia da orain deialdi irekia egiteko aukera dagoela, baina aurten lehen aldiz eta C1 mailan bakarrik.\nEta halako batean HABEk otsaileko ebaluazioko mintzamen proba balekotzat hartzea erabaki baitu, egoera zein den ondo jakinda. Eskuak garbitzen dituen bitartean, ardura euskaltegien gain jartzen du: “pentsatzekoa da ebaluazio hura ondo egin zenutela eta objektiboak izan zinetela”. Mintzamen proba horiek euskaltegiak ekainean egiteko aukera eman izan balu, sikiera!\nHau guztia gutxi ez, eta badago dena zikintzen duen beste eragile bat: ikasleak jasotzen duen diru-lagunatza. Horretarako maila edo azpi-maila gainditu behar du. Berriz ere euskaltegia zorrotza bada, ikaslearen kalterako izango da, eta ikaslea aldi berean ikaslea eta bezeroa da.\nHau guztia ez da serioa. Hobe genuke deialdi itxi guztiak eta ebaluazio sumatibo guztiak pikutara bidaliko bagenitu. Euskaltegira euskara ikastera etorri eta kito. Gero HABEk-edo egingo du azterketa ofiziala.\nEpaile batek ondo erabaki dezake bere etorkizun profesionala erabaki horren menpe badago?\naitor_34 2020-05-28 11:01\nErantzun itzela Gonzalo, era bikainean argitu didazu zalantza, eskerrik asko.\nZer esanik ez hau guztia izugarrizko zentzugabekeria dela, pentsatzekoa da ze jenderen eskuetan dagoen helduen euskalduntze politika.\nRoberto 2020-05-28 16:21\nEskerrik asko, Gonzalo, zure argibideengatik. Askok pentsatzen duguna ezin argiago azaldu duzu, eta bada garaia horrelako ahotsak entzun daitezen.\nHona hemen, #ArkaitzZarraga irakaslearena ere:\nJone 2020-05-28 17:32\nEusko Jaurlaritzaren eta HABEren lan “bikaina” agerian berriz ere.\nHorra ze ardura zaien euskara, euskaltegiak, ikasleak…\nBaina lasai, ez da ezer gertatuko, kakatza honek guztiak bere horretan jarrituko baitu, alderdiek ofkurs, baina Euskalgintzak ere beste inora begira jarrituko baitu.


EAJk gobernatzeko are zentralitate handiagoa lortu du, nagusitasunez - Politika - Berria\nEAJk gobernatzeko are zentralitate handiagoa lortu du, nagusitasunez\nLehen baino bi aulki gehiago eskuratu ditu: 29. PSErekin gehiengo osoa du, baina bakarrik aritzeko moduan ere bada. EH Bildu nahiko ondo atera da. Elkarrekin Podemos, eskas. Sozialistek, porrot\nIñigo Urkullu EAJren lehendakarigaia, atzo gauean, Bilbon, Sabin Etxean, EAEko hauteskundeetako emaitzak jakin ondoren. MARISOL RAMIREZ / ARGAZKI PRESS\nEAJ nagusi. EAJ indartsu. EAJ izango da Jaurlaritzan berriro. 29 legebiltzarkide lortu ditu Eusko Legebiltzarrerako hauteskundeotan, duela lau urte baino 2 gehiago. Bototan ere gora egin du, parte hartzeak 1,7 puntu behera egin arren ?12.900 boto gora: kasik 400.000 boz?. Bigarren indar EH Bildu 6 aulkira geratu zitzaion duela lau urte (27-21), eta orain bigarrenari bikoiztu egin dio aldea (29-17). 173.000 botoren aldea. Hiru herrialdeetan irabazi du EAJk: Araban, hiru aulkiren aldea bigarrenari; Bizkaian, zortzirena, eta Gipuzkoan, batena. Sabin Etxeak azken astean esan du EH Bilduk eta Elkarrekin Podemosek tentazioa izan zezaketela EAJ Jaurlaritzatik kentzeko. Jeltzaleak are gehiago mobilizatzeko mezua zen. Ez zen, ordea, posible ikusten EAJren aurkako mugimendu hori, eta herritarren borondateak, gainera, matematikoki ere baztertu egin du balizko aukera hori, EAJk beste biek batuta baino aulki bat gehiago eskuratu baitu.\nEta orain zer? Nahi duena egiteko moduan dira Andoni Ortuzar EAJren EBBko presidentea eta Iñigo Urkullu lehendakarigaia. Hor dute, eskura, PSE-EErekin batera gehiengo osoa: 29 EAJk + 9 PSEk = 38, gehiengo osoa justu. Ordea, sozialistak oso ahul dira: jipoia jaso dute, 2012tik zazpi ordezkari eta 86.000 boto galduta, eta laugarren geratu dira, PP bosgarrenetik gertu. Haien krisiak baldintza lezake egoera. PSEk eta EAJk 2013tik erakundeetako itun egonkorra dute, eta Lakuarako ituna egin ahal dute. EAJ bakarrik aritzeko moduan ere bada. Kasurako, EH Bildu-Elkarrekin Podemos-PSE ezinezko hirukoak ez ditu ematen 38 (37).\nLaster ekingo die EAJk bilerei. Azkar legoke gobernua, lehendakaritzan beti, berriro Urkullu dela.\nEH Bildu nahikoa ondo atera da hauteskunde hauetatik, Espainiako bi bozetan ostikoa jaso ondoren ?joan den ekainean, laugarren indarra izan zen, %13,3rekin?. 2012koetatik lau aulki galdu ditu, eta botoen %19 ?parte hartzea zerbait apaldu delako ere bai?, baina haren benetako helburua, asko galdu gabe, bigarren geratzea zen. 16-17 aulkiko kopuruarekin zebiltzan barne mailan. Ia 18.a lortu dute: Bizkaian 80 botora geratu dira ?EAJk lortu du, eta kanpoko boto zenbaketak ez dirudi hori mugaraziko duenik?: 224.000 boto. Ekainean baino 71.000 boto gehiago. Alor sozialerako, burujabetzarako eta bakerako, Sabin Etxeari «herri akordioen» eskaintza egin dio. EAJk nahi badu ?baita era batera edo bestera PSErekin bada ere ?, aukera badago, erritmoak erritmo. Urkullu, baina, asko dago Madrilera begira estatus politiko berriari eta bakegintzari dagokienez.\nEH Bilduk badu beste lanik ere: pausoak gatazkaren ondorioetan, koalizioa egituratu, aliatu berriak, Nafarroako alternatiba... 2019ko maiatza arte ez da bozik egongo, eta lasaiago aritu ahalko da.\nUste baino emaitza eskasagoak izan ditu Elkarrekin Podemosek. Ekainetik, Espainiako Kongresurako bozetatik, 179.000 boto gutxiago jaso ditu. Orduan EAEko lehen indarra izan zen. Orain, hirugarrena, eta bigarren EH Bildutik tarte handira ?6 eserlekura, 6,4 puntura, 67.500 botora?. 11 aulki. Espainian Podemosek ez du lortu PPren bestelako gobernu bat eratzerik, aldaketa hitza hitzetik hortzera erabili arren, eta ahultzen ari da. Eta, harekin batera, EAEko adarra. Ikusi beharko da nola iritsiko den 2019ko udal eta foru hauteskundeetara.\nPSE gainbehera, PSN erara\nPSEk Jaurlaritzan sartzeko edo han zerbait eragiteko aukerak baditu, baina emaitza txarrak bildu ditu; historikoak. 1980ko lehen hitzorduan %14 lortu ostean eta, 2009ko %30,7koa kontuan hartzeke, %17-%23 artean ibili da, 12-19 aulki artean. Orain 9 lortu ditu, %11,9rekin. Ia 87.000 boto gutxiago. Porrot. PSE gero eta gehiago da PSOE, Euskal Herriaren pultsu soziala galdua du, eta Madrilen gero eta okerrago dabiltzanez... Nafarroan ikusi da nolakoa izan den PSNren gainbehera, eta PSE bide beretik doa.\nPPk emaitza okerrena izan du 1990etik. APri lekukoa hartuz, orduan egin zuen estreinakoa: 6 legebiltzarkide, botoen %8,2. Baina harrezkero ez da sekula jaitsi 10 aulkitik ?2001ean 19 izan zituen?, atzo arte. 9 eskuratu ditu, %10,1. C's-ek, berriz, Araban ez du UPD zenaren uzta jaso; aulkirik ez. Beraz, indar unionistek 18 parlamentario izango dituzte datorren legealdian. 2009an, ezker abertzale ofiziala legez kanpo zela, 38 batu zituzten, eta Jaurlaritzara heldu ziren. Garbia da ondorioa: unionistak izan dira hauteskunde hauetako galtzaile nagusiak.\nIrabazle nagusia, EAJ, eta Urkullu. Tradizioa ez da eten.


Cuphead - Wikipedia, entziklopedia askea.\nStudio MDHR Entertainment Inc. (en)\nshoot 'em up (en) eta plataforma-bideo jokoa\ntwo-player video game (en) , bakarka jokatzeko modua eta Jokalari anitzeko modua\nXbox One, Microsoft Windows, Nintendo Switch, macOS eta PlayStation 4\nteklatua, gamepad (en) eta sagua\nKristofer Maddigan (en)\n[[The Game Awards − Best Debut Game (en) ]]\n[[The Game Awards − Best Score and Music (en) ]]\nCuphead Studio MDHR Entertainmentek garatutako eta argitaratutako bideo-joko indie bat da. Pertsonaia nagusia hartuta, Cuphead, jokalariak hainbat etsai gainditu behar ditu deabruarekin daukan zorra kitatzeko. 1930. hamarkada garaiko animatzaileen lanetan oinarritzen da Max Fleischer's-en Fleischer Studios, esterako, eta hauen estiloa eta surrealismoa mantentzen du. 2017ko irailaren 29an argitaratu zen Xbox One eta Microsoft Windowserako. Milioi bat ale baino gehiago saldu zituen lehen bi asteetan. Diseinuagatik miretsia izan zen eta haren zailtasunagatik nabarmendua.\nIstorioa Inkwell Island deituriko fikziozko lurraldean ematen da. Cuphead eta haren anaia, Mugman, jostaketa maitatzen duten bi mutil dira, Elder Kettle-en ardurapean bizitzen direnak. Elder-en aholkuen kontra deabruaren kasinoan amaitzen dira, King Dice-ek zuzenduta. Hasierako txandetan zorte handia izaten dute eta Deabruak apustua igotzea proposatzen du. Anaiak txanda bat gehiago irabazten badute kasinoa haiena bihurtuko da baina, galtzekotan, deabruak haien arimak eramango ditu. Zoritxarrez apustua galdu egiten dute eta errukia eskatzen diote Deabruari. Honek akordio batetara heltzen da haiekin: Deabruarekin zorrak dituzten biztanle ezberdinen arimak batu behar dituzte gauerdia baino lehenago. Elder Kettle-ri laguntza eskatzen diote eta honek edabe magiko baten bidez atzamarretatik tiroak egiteko boterea ematen die, abenturan zehar lagungarria aurkituko dutelakoan.\nCupHead StudioMDHR-ek garatutako lehen bideo-jokoa da, Chad eta Jared Moldenhauer anaiak osatutako estudio indie bat. Animazio lan osagarrietan Jake Clark hartu zuen parte. Produkzioa 2010ean hazi zuten eta haien etxetik lan egiten zuten. Unity programa erabili zuten jokoa sortzeko.\nTxikiak zirenetik gustatzen zitzaizkien 30. hamarkadako marrazki bizidunak. Animazio hauekiko eta bideo-jokoko zaletasun handia zeukaten. 2000ean estilo hau izango zuen jolasa egiten saiatu ziren baina baliabide falta zela eta alde batera utzi behar izan zuten. Berriro saiatzea erabaki zuten "Super Meat Boy" Jolasaren arrakasta ikustean. Pertsonai nagusiaren diseinua sortzeko inspirazioa 1936ko Japoniako iragarki bat izan zen baina behin betiko itxura aukeratu baino lehen 150 froga inguru egin zituzten.\nErabilitako animazio teknika 1930. hamarkadan garatu zenaren antzekoa da. Chad Moldenhauer, aurrez aldetik diseinu grafikoan lan egin zuenak, eskuz marraztu zituen animazioak eta atzealdeak akuarelarekin egin zituen. 60 fotograma segundoko osatzen dute game-play-a eta animazioak, berriz 24 fotograma segundokoak dira. Teknika hau erabiltzean gaur egungo pixel estiloaren perfekzionismoaren jarreraren kontra joatea zen. Jared Moldenhauer jokoaren beste arlo batzuk landu zituen, baina diseinuak batera erabakitzen zituzten. Bere lana aurrera eramateko Errumaniako programatzaile bat, Brooklyngo animatzaile bat eta Ontarioko jazz musika jotzaile bat alokatu zituzten.\nMoldenhauer anaiak haien jokoaren mamia jolas beran zegoela haren istorioan baino azaldu zuten. Zailtasun aukera ezberdinak ezarri zituzten eta egoera larrian dagoen damatxoaren istorio klasikoa alde batera utzi zuten. Horren ordez Cuphead mutikoa bere burua sartuko du estualdietan. Jokoaren handinahiko diseinua eta proiektuan lan egiten zuten pertsona kopuru txikia zela eta bere etxeak hipotekatu behar izan zituzten.


Atzo gizon bat harrapatu zuen gidaria polizia-etxean aurkeztu da - Uriola.eus\nuriola.eus 2019-02-12 11:33 Jendartea Bilbo\nEzbeharra goizeko lehenengo orduan gertatu zen Zumalakarregi kaleko 52. zenbakian eta anbulantzia heldu zenerako ezin izan zuten bere bizia salbatzeko ezer egin. Gidariak bertatik alde egin zuen, baina arratsaldean ertzaintzaren polizia-etxean agertu zen eta egindakoa aitortu zuen.\nGizon bat ibilgailu batek harrapatuta hil zen Begoñan. Ezbeharra 6:52ak aldera gertatu zen Zumalakarregi kaleko 52. zenbakian eta gorpua pasabidetik 10 bat metrora zegoen. Anbulantzia heldu denean ezin izan dute bere bizia salbatzeko ezer egin.\nGidariak bertatik alde egin zuen, baina arratsaldean ertzaintzaren polizia-etxean agertu zen eta egindakoa aitortu zuen. Hala ere, Bilboko Udaltzaingoa lekukoak eskatzen jarraitzen du, benetan zer gertatu zen argitzeko.


Estudio Carme Pinós - Testuingurua eta kontzeptuak\nArgazkia: John Gollings\nTestuingurua eta Kontzeptuak lanean, Carme Pinosek bere sormen-prozesua azaltzen du, enkargu bakoitzaren ebazpenerako hurbilketa. Testuinguruaren irakurketa arduratsua -bai maila fisikoan, bai kulturalean- eta proiektuaren eskakizunen ulermena ditu abiapuntu beti, haren funtzionaltasuna konpontzeaz gain, hortik haragoko bizipenak sortzeko borondatearekin.\nCarme Pinos-en arkitekturak ez du kaligrafia propiorik, proiektu bakoitza modu bakarrean adierazten da bere geometriarekin, baina bat egiten du erakusketa egituratzen duten sei kontzeptuetan islatzen dugun filosofia komun batekin. Horietako bakoitzerako, hainbat obra multzokatzen ditugu, azaltzeko eta agerian uzteko, eta, ondoren, krokis, plano, maketa eta irudien bidez, horietako baten garapen sortzailea hedatzeko.\nErakusketa amaitzeko, diseinu batzuk egin dira, besteak beste Objects bildumako altzariak eta bezero ezberdinentzat sortutako pieza bakarrak. Horiek guztiek arkitektura egiteko modu osoa markatu duten printzipio berberak dituzte.\nLarunbata eta igandea: 11:00 - 14:00 eta 17:00 - 20:00